sagorsarker/bangla-wikipedia huggingface dataset:
মেট্রোপলিটন লাইন

মেট্রোপলিটন লাইন লন্ডন শহরের হার্টফোর্ডশায়ারের ওয়াটফোর্ড ও হিলিংডনের অক্সব্রিজ শাখার সাথে লন্ডন সিটির অল্ডগেট থেকে বাকিংহামশায়ারের আমেরশাম ও চেসামের মধ্যে বিস্তৃত লন্ডন আন্ডারগ্রাউন্ডের একটি লাইন। টিউব মানচিত্রে ম্যাজেন্টা রঙের (নীললোহিত) লাইনটি ৪১.৪মাইল (৬৬.৭ কিমি) দীর্ঘ এবং ৩৪ টি স্টেশনে রেল পরিষেবা পরিবেশন করে। বার্বিকান ও ফারিংডন স্টেশনের মধ্যবর্তী সংক্ষিপ্ত বিভাগ বাদে অল্ডগেট ও ফিঞ্চলে রোডের মধ্যে রেলপথের বেশিরভাগ অংশ অগভীর "খনন ও ভরাট" সুড়ঙ্গের মধ্যে রয়েছে। মূল রেলপথের সাথে একই আকারের লোডিং গেজ সহ বাকী রেলপথ মাটির উপরে অবস্থিত। এই রেলপথে ২০১১/২০১২ সালে ৬৭ মিলিয়নেরও বেশি যাত্রী যাতায়াত করে।
এটি বৃহত্তর লন্ডন সীমানা অতিক্রমকারী মাত্র দুটি আন্ডারগ্রাউন্ড লাইনের একটি (অন্যটি হচ্ছে কেন্দ্রীয় লাইন)। এটি ব্যস্ত সময়ে এক্সপ্রেস পরিষেবার সাথে একমাত্র আন্ডারগ্রাউন্ড লাইন; ফলস্বরূপ দীর্ঘ দূরত্বে অবস্থিত স্টেশনগুলির মধ্যবর্তী অংশে ট্রেনগুলি রেল ব্যবস্থাটির সর্বোচ্চ গতি প্রতি ঘণ্টা ৬০ মাইল (১০০ কিমি/ঘণ্টা) অর্জন করতে পারে।
১৮৬৩ সালে মেট্রোপলিটন রেলওয়ে কাঠের গাড়ি ও বাষ্প লোকোমোটিভ দিয়ে প্যাডিংটন ও ফারিংডনের মধ্যে বিশ্বের প্রথম ভূগর্ভস্থ রেলপথ চালু করে, তবে এর সবচেয়ে গুরুত্বপূর্ণ পথটি মিডলসেক্স গ্রামাঞ্চলে উত্তর লাইনে পরিণত হয়, যেখানে এটি নতুন শহরতলির বিকাশকে উদ্দীপিত করে। হ্যারো ১৮৮০ সালে পৌঁছেছিল এবং শেষ পর্যন্ত লাইনটি বেকার স্ট্রিট থেকে ৫০ মাইল (৮০ কিলোমিটার) বেশি দূরত্বে বাকিংহ্যামশায়ারের ভার্নি জংশন পর্যন্ত অব্যাহত ছিল। ঊনবিংশ শতাব্দীর শেষের দিক থেকে রেলপথটি মেরিলেবোন ছাড়িয়ে গ্রেট সেন্ট্রাল রেলওয়ের সাথে ট্র্যাক ভাগ করে নিয়েছিল। ১৯০৭ সালে মধ্য লন্ডনের লাইনগুলি বিদ্যুতায়িত হয়, তবে হ্যারোর উত্তর দিকে যাত্রাকারী ট্রেনগুলিতে বাষ্পচালিত ইঞ্জিনগুলির জন্য বৈদ্যুতিক ইঞ্জিনগুলিরগুলি বিনিময় করা হয়েছিল। ১৯৩৩ সালে লন্ডন যাত্রীবাহী পরিবহন বোর্ড কর্তৃক রেলপথটি অধিগ্রহণের পরে লাইনটি আইলেসবারি পর্যন্ত পরিষেবা চালু রাখা হয়। বাষ্প ট্রেনগুলি ১৯৬১ সাল পর্যন্ত চালু ছিল, যখন লাইনটি বিদ্যুতায়িত হয় এবং আমারশাম পর্যন্ত পরিষেবাগুলি চালু রাখা হয়। হ্যামারস্মিথ ও সিটি লাইনটি মেট্রোপলিটন লাইন থেকে পৃথক লাইন হিসাবে স্বীকৃতি না পাওয়া পর্যন্ত ১৯৯০ অবধি মেট্রোপলিটন লাইনের অংশ হিসাবে টিউব মানচিত্রে প্রদর্শিত হয়। বর্তমান এস৮ স্টক ট্রেনগুলি ২০১০ সাল থেকে ২০১২ সালের মধ্যে পরিষেবায় প্রবেশ করে।
ডিওয়াল্ড প্রিটোরিয়াস

ডিওয়াল্ড প্রিটোরিয়াস (; জন্ম: ৬ ডিসেম্বর, ১৯৭৭) ট্রান্সভাল প্রদেশের প্রিটোরিয়া এলাকায় জন্মগ্রহণকারী সাবেক দক্ষিণ আফ্রিকান আন্তর্জাতিক ক্রিকেটার। দক্ষিণ আফ্রিকা ক্রিকেট দলের অন্যতম সদস্য ছিলেন তিনি। ২০০০-এর দশকের সূচনালগ্নে সংক্ষিপ্ত সময়ের জন্যে দক্ষিণ আফ্রিকার পক্ষে আন্তর্জাতিক ক্রিকেটে অংশগ্রহণ করেছেন।
ঘরোয়া প্রথম-শ্রেণীর দক্ষিণ আফ্রিকান ক্রিকেটে ফ্রি স্টেট এবং ইংরেজ কাউন্টি ক্রিকেটে ডারহাম ও ওয়ারউইকশায়ার দলের প্রতিনিধিত্ব করেন। দলে তিনি মূলতঃ ডানহাতি ফাস্ট বোলিং করতেন। এছাড়াও, ডানহাতে নিচেরসারিতে ব্যাটিং করতেন তিনি।
১৯৯৭-৯৮ মৌসুম থেকে ২০০৬ সাল পর্যন্ত ডিওয়াল্ড প্রিটোরিয়াসের প্রথম-শ্রেণীর খেলোয়াড়ী জীবন চলমান ছিল। অনাথ ও ক্ষুধার্ত অবস্থায় শৈশবকাল অতিবাহিত করেন। উচ্চমানের ছন্দোবদ্ধ ভঙ্গীমায় স্ট্যাম্প বরাবর বোলিংকর্মে অগ্রসর হতে তিনি।
ইংরেজ কাউন্টি ক্রিকেটে ডারহাম ও ওয়ারউইকশায়ারের পক্ষে খেলেন। এ পর্যায়ে তিনি কেন্টের বিপক্ষে লিস্ট এ-এর খেলায় ব্যক্তিগত সেরা ৫/৩২ বোলিং পরিসংখ্যান গড়েন। ২০০৩ সালে কাউন্টি চ্যাম্পিয়নশীপে ডারহামের পক্ষে খেলেন।
সমগ্র খেলোয়াড়ী জীবনে চারটিমাত্র টেস্টে অংশগ্রহণ করেছেন ডিওয়াল্ড প্রিটোরিয়াস। ৮ মার্চ, ২০০২ তারিখে কেপ টাউনে সফরকারী অস্ট্রেলিয়া দলের বিপক্ষে টেস্ট ক্রিকেটে অভিষেক ঘটে তার। ২১ আগস্ট, ২০০৩ তারিখে লিডসে স্বাগতিক ইংল্যান্ড দলের বিপক্ষে সর্বশেষ টেস্টে অংশ নেন তিনি। তাকে কোন ওডিআইয়ে অংশগ্রহণ করার সুযোগ দেয়া হয়নি। ২০০১-০২ মৌসুমে অস্ট্রেলিয়ার বিপক্ষে সিরিজের দ্বিতীয় টেস্টে প্রথমবারের মতো খেলতে নামেন। তবে, দক্ষিণ আফ্রিকার পক্ষে নিয়মিতভাবে খেলার সুযোগ পাননি।
মার্চ, ২০০২ সালে অস্ট্রেলিয়ার বিপক্ষে সিরিজের দ্বিতীয় টেস্টে তাকে খেলার জন্যে আমন্ত্রণ জানানো হয়। তবে, তার এ অভিষেক পর্ব মোটেই সুখকর হয়নি। জোহেন্সবার্গে সিরিজের ঐ টেস্টে তার দল ইনিংস ও ৩৬০ রানে পরাভূত হয়। পরাজয়ের দিক দিয়ে এটি টেস্ট ইতিহাসে দ্বিতীয় বৃহত্তম ব্যবধান ছিল। অ্যালান ডোনাল্ডের অবসর গ্রহণের খেলায় তাকেও দলের বাইরে রাখা হয়।
২০০৩ সালে দক্ষিণ আফ্রিকা দলের সাথে ইংল্যান্ড গমন করেন। এ সফরে তিনি কিছু কৃতিত্বের স্বাক্ষর রাখতে সমর্থ হন। তবে, তিনি বেশ প্রতিকূল পরিবেশে ও সমস্যা সঙ্কুল শৈশবকাল অতিবাহিত করেছিলেন। এজবাস্টনে অনুষ্ঠিত সিরিজের প্রথম ও নিজস্ব দ্বিতীয় টেস্টে খেলোয়াড়ী জীবনের সেরা সফলতা পান। ওভারে উপর্যুপরী ১৫৬ রানে মাইকেল ভনকে কট বিহাইন্ড ও ৩৮ রানে ইন-সুইঙ্গিং ইয়র্কারে অ্যালেক স্টুয়ার্টকে বিদেয় করেন। এ পর্যায়ে টেস্টে তিনি তার সেরা বোলিং করেন ৪/১১৫।
কাউন্টি ক্রিকেটে অংশগ্রহণকালীন ইংল্যান্ডের বিপক্ষে সিরিজ চলাকালে তাকে দলে রাখা হয়। চার উইকেট লাভ করেন তিনি ও ঐ খেলার পর নাসের হুসেনকে অধিনায়কত্ব ত্যাগ করতে হয়েছিল।
আনোয়ার হোসেন হেলাল

আনোয়ার হোসেন হেলাল (জন্ম: ১২ জুলাই ১৯৬৪) বাংলাদেশের নওগাঁ জেলার রাজনীতিবিদ যিনি নওগাঁ-৬ আসনের সংসদ সদস্য।
আনোয়ার হোসেন হেলাল ১২ জুলাই ১৯৬৪ সালে নওগাঁর রাণীনগরে জন্মগ্রহণ করেন। তার পিতা মরহুম আজিম উদ্দীন সরদার খট্টেশ্বর রাণীনগর ইউনিয়নের সফল সদস্য ও চেয়ারম্যান ছিলেন এবং ১৯৭১ সালে রাণীনগর থানা আওয়ামীলীগের কোষাধ্যক্ষ ছিলেন ।
আনোয়ার হোসেন হেলাল এমপি , রাজনৈতিক জীবনে রাণীনগর উপজেলা আওয়ামী লীগের যুগ্ন- সাধারণ সম্পাদক পরে সহ-সভাপতি বর্তমানে সভাপতি পদে আছেন। তিনি ২০০৯–২০১৪ মেয়াদে ও ২০১৯–২০২০ মেয়াদে দুই বার রাণীনগর উপজেলা পরিষদের চেয়ারম্যান ছিলেন। ২০০৩ সালে তিনি খট্টেশ্বর রাণীনগর ইউনিয়নের চেয়ারম্যান নির্বাচিত হন।
২৭ জুলাই ২০২০ সালে নওগাঁ-৬ আসনের সংসদ সদস্য ইসরাফিল আলম মৃত্যুবরণ করলে শূন্য আসনে ১৭ অক্টোবর ২০২০ সালের উপ-নির্বাচন তিনি বাংলাদেশ আওয়ামীলীগের মনোনয়ন পান এবং সংসদ সদস্য নির্বাচিত হন।২০২১ সালে উপজেলা সম্মেলনে রাণীনগর উপজেলা আওয়ামী লীগের সভাপতি নির্বচিত হন এছাড়াও তিনি শ্রম ও কর্মসংস্থান মন্ত্রণালয় সম্পর্কিত সংসদীয় স্থায়ী কমিটির সদস্য ।
হার্টমুট মিশেল

হার্টমুট মিশেল (জন্ম ১৮ই জুলাই ১৯৪৮) হলেন একজন জার্মান প্রাণরসায়নবিদ। অবিচ্ছেদ্য ঝিল্লি প্রোটিনের প্রথম স্ফটিক কাঠামোর নিরূপণের জন্য তিনি ১৯৮৮ সালে রসায়নে নোবেল পুরস্কার পেয়েছিলেন। এটি সালোকসংশ্লেষের জন্য প্রয়োজনীয় একটি ঝিল্লি-আবদ্ধ জটিল প্রোটিন এবং সহকারক।
হার্টমুট ১৯৪৮ সালের ১৮ই জুলাই লুডভিসবার্গে জন্মগ্রহণ করেছিলেন। তিনি কার্ল এবং ফ্রিদা মিশেলের জ্যেষ্ঠ পুত্র ছিলেন। এগারো বছর বয়সে স্থানীয় গ্রন্থাগারের সদস্য হবার পর তিনি বইয়ের জগতে ডুবে গিয়েছিলেন, প্রতি সপ্তাহে দুই থেকে চারটি বই তিনি শেষ করতেন। তাঁর পড়ার বিষয়ের মধ্যে প্রত্নতত্ত্ব থেকে শুরু করে জাতিতত্ত্ব, ভূগোল, প্রাণিবিদ্যা ইত্যাদি নানা ধরনের বই থাকত। বাধ্যতামূলক সামরিক পরিষেবা দেওয়ার পরে, তিনি টুবিঙেন বিশ্ববিদ্যালয় থেকে প্রাণরসায়ন অধ্যয়ন করেছিলেন। টুবিঙেন বিশ্ববিদ্যালয়ে পরীক্ষার পরে, ১৯৭৪ সালে, ডায়েটার ওস্টারহেল্টের পরীক্ষাগারে তিনি জৈব রসায়ন নিয়ে তাঁর ডিপ্লোমার পরীক্ষামূলক অংশটি সম্পন্ন করেন।
১৯৭৭ সালের জুন মাসে ডক্টরেট প্রাপ্ত করার পর ডিয়েটার ওস্টারহেল্টের সহায়তায় তিনি পরীক্ষা-নিরীক্ষা শুরু করেছিলেন, এবং চার সপ্তাহের মধ্যেই তাঁরা ব্যাকটিরিওরোডপসিনের একটি নতুন দ্বি-মাত্রিক ঝিল্লি স্ফটিক পেয়েছিলেন। ১৯৮১ সালের জুলাইয়ের শেষে, একটি নতুন বিচ্ছিন্নতা প্রক্রিয়ার ক্রমবিকাশের পরে তিনি বেগুনি ব্যাকটিরিয়া রোডোপসিউডোমোনাস ভিরিডিস থেকে সালোকসংশ্লেষণ কেন্দ্রের প্রথম স্ফটিক পেয়েছিলেন। ১৯৮১ সালের সেপ্টেম্বরে, ওল্ফ্রাম বোদকে নিয়ে তিনি প্রথম প্রতিক্রিয়া কেন্দ্রের স্ফটিকটি এক্স-রে করেছিলেন, এবং সেটি চমৎকার মানের হয়েছিল। ১৯৮৮ সালে তিনি ইয়োহান ডিসেনহফার এবং রবার্ট হুবারের সাথে যৌথভাবে নোবেল পুরস্কার পেয়েছিলেন। মিশেল হুবার এবং ডিসেনহফার একত্রে একটি জটিল প্রোটিনের ত্রি-মাত্রিক কাঠামো নির্ধারণ করেছিলেন। এই ঝিল্লি প্রোটিন কমপ্লেক্স, যাকে সালোকসংশ্লেষ প্রতিক্রিয়া কেন্দ্র বলা হয়, একটি সাধারণ ধরনের সালোকসংশ্লেষের সূচনা করার ক্ষেত্রে গুরুত্বপূর্ণ ভূমিকা পালন করার জন্য পরিচিত ছিল। ১৯৮২ সাল থেকে ১৯৮৫ সালের মধ্যে, এই তিনজন বিজ্ঞানী প্রোটিন কমপ্লেক্স তৈরি করে এমন ১০,০০০ টিরও বেশি পরমাণুর সঠিক বিন্যাস নির্ধারণ করার জন্য এক্স-রে স্ফটিকবীক্ষণ ব্যবহার করেছিলেন। তাদের গবেষণার ফলে সালোকসংশ্লেষের প্রক্রিয়াগুলির সাধারণভাবে বোঝা সহজ হয়েছিল, উদ্ভিদ এবং ব্যাকটেরিয়াগুলির সালোকসংশ্লেষ প্রক্রিয়াগুলির মধ্যে সাদৃশ্যগুলি সামনে এসেছিল এবং ঝিল্লি প্রোটিনকে স্ফটিকীকরণের জন্য একটি পদ্ধতি স্থাপিত হয়েছিল।
সাফল্যের অন্যতম ফলাফল হিসাবে তিনি অনেক স্থান থেকে কাজের প্রস্তাব পেয়েছিলেন। তার মধ্যে একটি গ্রহণ করে তিনি ১৯৮৭ সালের অক্টোবর থেকে জার্মানির ফ্রাঙ্কফুর্ট/মেইনের ম্যাক্স প্ল্যাঙ্ক ইনস্টিটিউট ফর বায়োফিজিক্সের আণবিক ঝিল্লি জীববিজ্ঞান বিভাগের পরিচালক। এছাড়াও তিনি ফ্রাঙ্কফুর্টের গ্যেটে বিশ্ববিদ্যালয়ের জৈব রসায়ন বিভাগের অধ্যাপক।
১৯৮৬ সালে, তিনি ডয়শে ফোরসুংসেমেইমেনশ্যাফট থেকে গটফ্রিড উইলহেলম লিবনিজ পুরস্কার পেয়েছিলেন, এটি জার্মান গবেষণার ক্ষেত্রে দেওয়া সর্বোচ্চ সম্মান। ১৯৮৮ সালে, তিনি রসায়নে নোবেল পুরস্কার পেয়েছিলেন। তিনি ১৯৮৯ সালে উট্রেশট বিশ্ববিদ্যালয়ের বিজোয়েট সেন্টার ফর বায়োমোলিকুলার রিসার্চ থেকে বিজোয়েট পদক পেয়েছিলেন। তিনি ১৯৯৫ সালে রয়েল নেদারল্যান্ড একাডেমি অফ আর্টস অ্যান্ড সায়েন্সেসের বিদেশী সদস্য হন। 
তিনি ২০০৫ সালে রয়্যাল সোসাইটির বিদেশী সদস্য (ফরমেমআরএস) নির্বাচিত হন।
ইয়ারোস্লাভ হেইরোভ্‌স্কি

ইয়ারোস্লাভ হেইরোভ্স্কি (২০ ডিসেম্বর ১৮৯০ - ২৭ মার্চ ১৯৬৭) হলেন একজন চেক রসায়নবিদ ও উদ্ভাবক। এছাড়াও, তিনি পোলারোগ্রাফিক পদ্ধতির উদ্ভাবক এবং তড়িৎবিশ্লেষণ পদ্ধতির জনক হিসেবেও পরিচিত। পোলারোগ্রাফিক পদ্ধতি আবিষ্কার ও বিশ্লেষণের জন্য ১৯৫৯ সালে রসায়নে নোবেল পুরস্কার লাভ করেন। তার কাজের প্রধান ক্ষেত্র ছিল পোলারোগ্রাফি।
ইয়ারোস্লাভ হেইরোভ্‌স্কি ১৮৯০ সালের ২০ ডিসেম্বর জন্মগ্রহণ করেন। তিনি প্রাগের চার্লস বিশ্ববিদ্যালয়ের আইন বিভাগের অধ্যাপক লিওপল্ড হেরোভস্কির পঞ্চম সন্তান। তার স্ত্রীর নাম ক্লারা, ন্যান হ্যানল ফন কির্চ্রেয় | তিনি প্রাগের চার্লস বিশ্ববিদ্যালয়ে রসায়ন, পদার্থবিজ্ঞান এবং গণিত বিষয়ে পড়াশোনা শুরু করার সময় ১৯০৯ সাল পর্যন্ত মাধ্যমিক বিদ্যালয়ে প্রাথমিক শিক্ষা লাভ করেন। ১৯১০ থেকে ১৯১৪ সাল পর্যন্ত তিনি ইউনিভার্সিটি কলেজ লন্ডনে অধ্যাপকদের অধীনে পড়াশোনা চালিয়ে যান যাদের মধ্যে ছিল স্যার উইলিয়াম র‌্যামসে, ডাব্লিউ.সি ম্যাকসি. লুইস, এবং এফ. জি.ডনান্ন। তিনি ১৯১৩ সালে তার বি.এস.সি ডিগ্রি অর্জন করেন। মূলত তিনি অধ্যাপক ডোনানের সাথে তড়িৎ রসায়নে কাজ করতে আগ্রহী ছিলেন।
প্রথম বিশ্বযুদ্ধের সময় হেইরোভ্‌স্কি এক মিলিটারি হাসপাতালে রসায়নবিদ এবং রেডিওলজিস্ট হিসাবে কাজ করেছিলেন, যেটি তাকে পড়াশোনা চালিয়ে যাওয়ার পাশাপাশি, প্রাগে ১৯১৮ সালে পিএইচডি ডিগ্রি এবং ১৯২১ সালে ডিসএসসি ডিগ্রি অর্জনে সহযোগিতা করেছিলো।
হেইরোভ্‌স্কি প্রাগের চার্লস বিশ্ববিদ্যালয় ইনস্টিটিউট অফ অ্যানালিটিক্যাল রসায়ন ইনস্টিটিউটে প্রফেসর বি. ব্রুনারের সহকারী হিসাবে তার বিশ্ববিদ্যালয় জীবন শুরু করেন। ১৯২২ সালে তাকে সহযোগী অধ্যাপক হিসাবে পদোন্নতি দেওয়া হয় এবং ১৯২৬ সালে তিনি শারীরিক রসায়ন বিভাগের প্রথম অধ্যাপক হন।
হেইরোভ্‌স্কি ১৯২২ সালে পোলারোগ্রাফিক পদ্ধতির উদ্ভাবন করেন এবং তিনি তার পুরো বৈজ্ঞানিক তৎপরতার মাধ্যমে তড়িৎরসায়নের এই নতুন শাখার উন্নয়নে নিজেকে নিয়োজিত করেছিলেন। তিনি বিশ্ববিদ্যালয়ে চেক পোলারোগ্রাফারদের একটি স্কুল গঠন করেছিলেন এবং পোলারোগ্রাফিক গবেষণার ক্ষেত্রে তিনি নিজেই শীর্ষে ছিলেন। ১৯৫০ সালে হেইরোভ্‌স্কি নতুন প্রতিষ্ঠিত পোলারোগ্রাফিক ইনস্টিটিউটের পরিচালক নিযুক্ত হন যেটি ১৯৫২ সাল থেকে চেকোস্লোভাক বিজ্ঞান একাডেমিতে অন্তর্ভুক্ত হয়।
১৯২৬ সালে প্রফেসর হেরোভস্কি মেরি কোরানভিকে বিয়ে করেন এবং এই দম্পতির দুটি সন্তান ছিল, মেয়ে জিতকা এবং ছেলে মাইকেল।
ইয়ারোস্লাভ হেইরোভ্‌স্কি ১৯৬৭ সালের ২৭ মার্চ মৃত্যুবরণ করেন। প্রাগের কবরস্থানে তাকে সমাহিত করা হয়।
বিভিন্ন বিশ্ববিদ্যালয় হেইরোভ্‌স্কিকে সম্মানিত করেছেন। তিনি ১৯২৭ সালে ইউনিভার্সিটি কলেজ লন্ডনের ফেলো নির্বাচিত হন এবং টেকনিক্যাল ইউনিভার্সিটি, ড্রেসডেন (১৯৫৫), ওয়ার্সা বিশ্ববিদ্যালয় (১৯৫৬), ইক্স-মার্সেইল বিশ্ববিদ্যালয় (১৯৫৯), প্যারিস বিশ্ববিদ্যালয় (১৯৬০) থেকে সম্মাননা স্বরূপ ডক্টরেট ডিগ্রি লাভ করেন। তিনি ১৯৩৩ সালে মার্কিন কলা ও বিজ্ঞান একাডেমির সম্মানিত সদস্যতা লাভ করেন। এছাড়াও, হাঙ্গেরিয় বিজ্ঞান একাডেমি (১৯৫৫), ভারতীয় বিজ্ঞান একাডেমি, ব্যাঙ্গালোর (১৯৫৫), ওয়ার্সাও এর পোলিশ একাডেমি (১৯৬২) সহ বেশ কয়েকটি শিক্ষা প্রতিষ্ঠানের সদস্যপদ অর্জন করেন। তিনি ১৯৬৫ সালে রয়েল একাডেমির বিদেশি সদস্য নির্বাচিত হন। 
১৯৫১ সালে তিনি প্রথম শ্রেণির রাষ্ট্রীয় পুরস্কার এবং ১৯৫৫ সালে অর্ডার অব দ্য চেকস্লোভাক লাভ করেন।
তিনি পোলারোগ্রাফির ওপর ১৯৩৩ সালে মার্কিন যুক্তরাষ্ট্রে, ১৯৩৪ সালে ইউএসএসআরে, ১৯৪৬ সালে যুক্তরাজ্যে, ১৯৪৭ সালে সুইডেনে, ১৯৫৮ সালে চীনে, ১৯৬০ ও ১৯৬১ সালে মিশরে বক্তৃতা প্রদান করেন। হেইরোভস্কি নামে চাঁদে তার সম্মানে একটি গর্তের নাম রাখা হয়েছে।
কাজী মনিরুল ইসলাম মনু

কাজী মনিরুল ইসলাম মনু (জন্ম: ২ জানুয়ারি ১৯৫২) বাংলাদেশি রাজনীতিবিদ ও মুক্তিযোদ্ধা। তিনি ঢাকা-৫ আসনের সংসদ সদস্য।
মনু ২ জানুয়ারি ১৯৫২ সালে ঢাকায় জন্মগ্রহণ করেন। তিনি বিএ ডিগ্রী অর্জন করেছেন।
তার পুত্র কাজী খায়রুল ইসলাম রনি।
কাজী মনিরুল ইসলাম মনু ২০১৬ সাল থেকে যাত্রাবাড়ী থানা আওয়ামী লীগের সভাপতি। ২০০৩ সালে তিনি বৃহত্তর ডেমরা থানা আওয়ামী লীগের সভাপতি ছিলেন। তিনি ১৯৭৭ সালে অবিভক্ত ঢাকা সিটি কর্পোরেশন নির্বাচনের ৩৩ নম্বর ওয়ার্ড ১ বার ও ৮৭ নম্বর ওয়ার্ডের দুইবার কাউন্সিলর নির্বাচিত হন।
৬ মে ২০২০ সালে ঢাকা-৫ আসনের সংসদ সদস্য হাবিবুর রহমান মোল্লা মৃত্যুবরণ করলে শূন্য আসনে ১৭ অক্টোবর ২০২০ সালের উপ-নির্বাচন তিনি সংসদ সদস্য নির্বাচিত হন।
কাজী মনিরুল ইসলাম মনু ১৯৭১ সালের এপ্রিল মাসে ডেমরা-তেজগাঁও অঞ্চলের তৎকালীন এম.সি হেদায়েত উল ইসলামের নেতৃত্বে ভারত গমন, ট্রেনিং নেয়া এবং পরবর্তীতে ৮ নম্বর সেক্টরে মেজর হায়দারের অধীনে মুক্তিযুদ্ধে সক্রিয় অংশগ্রহণ করেন।
আফতাব গুল

আফতাব গুল খান (; জন্ম: ৩১ মার্চ, ১৯৪৬) তৎকালীন ব্রিটিশ ভারতের গুলজার খান এলাকায় জন্মগ্রহণকারী সাবেক পাকিস্তানি আন্তর্জাতিক ক্রিকেটার। পাকিস্তান ক্রিকেট দলের অন্যতম সদস্য ছিলেন তিনি। ১৯৬০-এর দশকের শেষদিক থেকে শুরু করে ১৯৭০-এর দশকের সূচনালগ্ন পর্যন্ত সংক্ষিপ্ত সময়ের জন্যে পাকিস্তানের পক্ষে আন্তর্জাতিক ক্রিকেটে অংশগ্রহণ করেছেন।
ঘরোয়া প্রথম-শ্রেণীর পাকিস্তানি ক্রিকেটে লাহোর, পাঞ্জাব, পাঞ্জাব বিশ্ববিদ্যালয় ও সার্ভিস ইন্ডাস্ট্রিজ দলের প্রতিনিধিত্ব করেন। দলে তিনি মূলতঃ ডানহাতি ব্যাটসম্যান হিসেবে খেলতেন। এছাড়াও, লেগ ব্রেক বোলিংয়ে পারদর্শী ছিলেন আফতাব গুল।
১৯৬৪-৬৫ মৌসুম থেকে ১৯৭৭-৭৮ মৌসুম পর্যন্ত আফতাব গুলের প্রথম-শ্রেণীর খেলোয়াড়ী জীবন চলমান ছিল। গুটিয়ে রাখা ডানহাতি উদ্বোধনী ব্যাটসম্যান ছিলেন আফতাব গুল। প্রায়শঃই তিনি বিশ্বস্ত ও কার্যকর ব্যাটসম্যান হিসেবে নিজের পরিচয় দিতেন।
উদ্বোধনী ব্যাটসম্যান আফতাব গুল ১৯৬৪-৬৫ মৌসুম থেকে ১৯৭৭-৭৮ মৌসুম পর্যন্ত পাকিস্তানের মাটিতে অনেকগুলো প্রথম-শ্রেণীর খেলায় অংশ নিয়েছেন। ১৯৬৮-৬৯ মৌসুমে প্রথম-শ্রেণীর ক্রিকেটের প্রথম খেলোয়াড় হিসেবে রাজনৈতিক কর্মকাণ্ডে অংশগ্রহণের কারণে জামিনে মুক্ত হয়ে খেলেন। ছাত্র নেতা ছিলেন তিনি। বলা হয়ে থাকে যে, পাকিস্তানি ক্রিকেট কর্মকর্তারা তাকে দলের বাইরে রেখে লাহোর টেস্ট চালাতে সাহস পাচ্ছিলেন না। ১৯৬৮-৬৯ মৌসুমে রাজনৈতিক অস্থিরতার মধ্যে তাকে শুরুতে টেস্ট দলে রাখা হয়েছিল। তবে, ছাত্রনেতা হওয়ায় ক্রিকেটের দিকে কম নজর দিয়েছিলেন।
সমগ্র খেলোয়াড়ী জীবনে ছয়টিমাত্র টেস্টে অংশগ্রহণ করেছেন আফতাব গুল। ২১ ফেব্রুয়ারি, ১৯৬৯ তারিখে লাহোরে সফরকারী ইংল্যান্ড দলের বিপক্ষে টেস্ট ক্রিকেটে অভিষেক ঘটে তার। ৮ জুলাই, ১৯৭১ তারিখে লিডসে একই দলের বিপক্ষে সর্বশেষ টেস্টে অংশ নেন তিনি।
১৯৭১ সালে দলের সাথে ইংল্যান্ড গমন করেন। এ সফরে তিনি ঐ সফরে ৪১.১৬ গড়ে ১১৫৪ রান সংগ্রহ করেছিলেন। বার্মিংহামের এজবাস্টন ক্রিকেট গ্রাউন্ডে সিরিজের প্রথম টেস্টের প্রথম ওভারে অ্যালান ওয়ার্ডের বলে মাথায় আঘাতপ্রাপ্ত হন। এরফলে তাকে রিটায়ার হার্ট হতে হয়। এ আঘাতের পরদিন বিবিসিতে ব্রায়ান জনস্টন জনপ্রিয় মন্তব্য করেন। তিনি বলেন, ‘গুলের সবকিছুই ঠিক আছে। আজ সকালে চিকিৎসক তার মাথা দেখেছেন ও আঘাতের কোন চিহ্ন মাথায় খুঁজে পাননি।’ এছাড়াও, ১৯৭৪ সালে ইংল্যান্ড গমন করেছিলেন। এ সফরে কম সফলতা পান ও কোন টেস্টে তাকে খেলানো হয়নি।
প্রথম-শ্রেণীর ক্রিকেটে বেশ সফলতার স্বাক্ষর রাখলে ক্রিকেটের বৃহৎ আসরে নিজেকে মেলে ধরতে পারেননি তিনি। ছয় টেস্টে অংশ নিয়ে তিনি মাত্র ৩৩ রানের সর্বোচ্চ ইনিংস খেলতে সমর্থ হয়েছিলেন।
পেশায় তিনি আইনজীবী। ২০১০ সালের শুরুতে ক্রিকেটার সালমান বাটকে পাকিস্তানের ক্রিকেটে পাতানো খেলার কেলেঙ্কারীতে সম্পৃক্ত থাকার কথা জানান।
নোভা ফিরোজ

নোভা ফিরোজ (জন্ম: ১৬ ফেব্রুয়ারি, ১৯৮৯) একজন বাংলাদেশী অভিনেত্রী, মডেল এবং উপস্থাপিকা। তিনি ২০০৬ সালে ‘ইউ গট দ্য লুক’ প্রতিযোগীতায় চ্যাম্পিয়ন হওয়ার মাধ্যমে পরিচিতি লাভ করেন। 
নোভা ঢাকা জেলার নবাবগঞ্জে জন্ম গ্রহণ করেন। লন্ডন স্কুল অফ কমার্স (এল এস সি) থেকে তিনি স্নাতক সম্পন্ন করেন। ২০০৫ সালে ‘প্রাণ ডাল’ এর বিজ্ঞাপন চিত্রের মাধ্যমে তাঁর মডেলিং ক্যারিয়ারের সূচনা হয়। 
নির্মাতা অনিমেষ আইচের নির্দেশনায় ‘প্রেম ও ঘামের গল্প’ নাটক দিয়ে নোভা ফিরোজ তাঁর অভিনয় জীবন শুরু করেন। এছাড়াও তাঁর অভিনীত উল্লেখযোগ্য নাটকগুলোর মধ্যে রয়েছে ‘পুষ্প তোমার অপেক্ষায়’, ‘নষ্ট সুখ’, ‘সমুদ্রে চন্দ্রগ্রহন’। প্রায় অর্ধশতাধিক নাটকের পাশাপাশি তিনি বেশ কিছু টেলিফিল্মেও অভিনয় করেছেন তার ভেতরে উল্লেখযোগ্য হল জহরুল ইসলামের চিত্রনাট্য ও পরিচালনায় ‘ নিভৃত নির্জনে’। অভিনয়ের পাশাপাশি তিনি নিয়মিত টিভি বিজ্ঞাপনে মডেল এবং বিভিন্ন শো এর উপস্থাপিকা হিসেবে জনপ্রিয়।
নোভা ২০১১ সালে নাট্যকার, নির্মাতা ও চিত্রগ্রাহক রায়হান খানকে বিয়ে করেন। ২০১৩ সালের এই দম্পতি পুত্র রাফাজ রায়হান জন্মগ্রহণ করে। ২০১৭ সালে নোভা ও রায়হানের বিবাহ বিচ্ছেদ হয়।
মোহাম্মদ নাজির

মোহাম্মদ নাজির (; জন্ম: ৮ মার্চ, ১৯৪৬) তৎকালীন ব্রিটিশ ভারতের রাওয়ালপিন্ডি এলাকায় জন্মগ্রহণকারী সাবেক পাকিস্তানি আন্তর্জাতিক ক্রিকেটার ও আম্পায়ার। পাকিস্তান ক্রিকেট দলের অন্যতম সদস্য ছিলেন তিনি। ১৯৬০-এর দশকের শেষদিক থেকে শুরু করে ১৯৮০-এর দশকের সূচনাকাল পর্যন্ত পাকিস্তানের পক্ষে আন্তর্জাতিক ক্রিকেটে অংশগ্রহণ করেছেন।
ঘরোয়া প্রথম-শ্রেণীর পাকিস্তানি ক্রিকেটে পাকিস্তান রেলওয়েজ ও পাঞ্জাব বিশ্ববিদ্যালয় দলের প্রতিনিধিত্ব করেন। দলে তিনি মূলতঃ ডানহাতি অফ ব্রেক বোলিং করতেন। এছাড়াও, ডানহাতে নিচেরসারিতে ব্যাটিং করতেন নাজির জুনিয়র নামে পরিচিত মোহাম্মদ নাজির।
১৯৬৪-৬৫ মৌসুম থেকে ১৯৮৭-৮৮ মৌসুম পর্যন্ত মোহাম্মদ নাজিরের প্রথম-শ্রেণীর খেলোয়াড়ী জীবন চলমান ছিল। ১৯৮১-৮২ মৌসুমে ১৪.৬৭ গড়ে ৮৬ উইকেট ও পরের বছর ২০.৭২ গড়ে ৭০ উইকেট পান। এরফলে, তাকে ভারতের বিপক্ষে খেলার জন্যে জাতীয় দলে ফিরিয়ে আনা হয়।
বয়সের সাথে তুলনান্তে নিজেকে সজীব রেখেছিলেন। ১৯৮৫-৮৬ মৌসুমে সেরা মৌসুম অতিবাহিত করেন। ১৪.৪২ গড়ে ৮৮ উইকেট পেয়েছিলেন।
সমগ্র খেলোয়াড়ী জীবনে চৌদ্দটিমাত্র টেস্ট ও চারটিমাত্র একদিনের আন্তর্জাতিকে অংশগ্রহণ করেছেন মোহাম্মদ নাজির। ২৪ অক্টোবর, ১৯৬৯ তারিখে করাচীতে সফরকারী নিউজিল্যান্ড দলের বিপক্ষে টেস্ট ক্রিকেটে অভিষেক ঘটে তার। ৯ ডিসেম্বর, ১৯৮৩ তারিখে অ্যাডিলেডে স্বাগতিক অস্ট্রেলিয়া দলের বিপক্ষে সর্বশেষ টেস্টে অংশ নেন তিনি।
১৯৬৯ সালে নিউজিল্যান্ডের বিপক্ষে অভিষেক সিরিজের প্রথম টেস্টে দূর্দান্ত বোলিং করেন। করাচীতে অনুষ্ঠিত ঐ টেস্টের প্রথম ইনিংসে ৭/৯৯ বোলিং পরিসংখ্যান গড়েছিলেন তিনি। তবে, তিন টেস্টের ঐ সিরিজে পরবর্তীতে তিনি আর মাত্র তিন উইকেট লাভ করতে সক্ষম হন। ফলশ্রুতিতে, তাকে দলের বাইরে রাখা হয়। ১৯৭১ ও ১৯৭৪ সালে ইংল্যান্ড গমন করেন। এছাড়াও, একই দলের বিপক্ষে ১৯৭২-৭৩ মৌসুমে আরও একটি টেস্টে অংশ নেন। কিন্তু, উইকেট শূন্য অবস্থায় মাঠ ত্যাগ করতে বাধ্য হন।
ঘরোয়া ক্রিকেটে দূর্দান্ত খেলা প্রদর্শন করতে থাকেন। এর স্বীকৃতিস্বরূপ ১৯৭৯-৮০ মৌসুমে পুনরায় তাকে দলে অন্তর্ভুক্ত করা হয়। ওয়েস্ট ইন্ডিজের বিপক্ষে চার টেস্টে অংশ নিয়ে ১৬ উইকেট পান। তন্মধ্যে, ফয়সালাবাদে খেলায় ১২০ রান খরচায় ৮ উইকেট পান। এরপর, তাকে আবারও দলের বাইরে রাখা হয়। ৩৪ বছর বয়সী মোহাম্মদ নাজিরের আন্তর্জাতিক খেলোয়াড়ী জীবন দৃশ্যতঃ শেষ পর্যায়ে অবস্থান নেয়।
ভারতের বিপক্ষে প্রথম দুই টেস্টে কোন উইকেট লাভ করতে না পারলেও শেষ খেলায় ১২২ রান খরচায় ৭ উইকেট পেয়েছিলেন। ফলশ্রুতিতে, অস্ট্রেলিয়া গমনার্থে তাকে দলে রাখা হয়। নিজস্ব শেষ তিন টেস্টে অংশ নিলেও সেখানে তার বোলিংয়ের ধার ছিল না।
পেশাদারী পর্যায়ের ক্রিকেট খেলা থেকে অবসর গ্রহণের পর আম্পায়ারিত্বের দিকে ধাবিত হন। আন্তর্জাতিক আম্পায়ার হিসেবে খেলা পরিচালনা করেছেন তিনি।
বিলপাড়ার চমচম

বিলপাড়ার চমচম হলো চমচমের একটি ভিন্ন সংস্করণ যা বাংলাদেশের টাঙ্গাইল জেলার বাসাইল উপজেলার বিলপাড়া বাজারে উৎপন্ন হয়েছে। মূল চমচম অর্থাৎ পোড়াবাড়ী ঘরানার চমচমের রং সাধারণত গাঢ় বাদামী বা লালচে হলেও বিলপাড়ার চমচমের রং হালকা বাদামী কিংবা সাদা হয়ে থাকে। এছাড়া এই চমচম হলো লম্বাটে আকৃতির। চমচমের এই বিলপাড়ার সংস্করণ বাহিরের দিকে হালকা শক্ত এবং ভেতরের দিকে একেবারে ফাঁপা ও নরম হয়, যেখানে প্রচলিত ঐতিহ্যবাহী চমচমের পুরোটাই খুব নরম হয়ে থাকে।
কার্টিস জে. হামফ্রেস

কার্টিস জাডসন হামফ্রিজ (ইংরেজি: Curtis Judson Humphreys; ১৭ ফেব্রুয়ারি ১৮৯৮ – ২২ নভেম্বর ১৯৮৬) ছিলেন একজন আমেরিকান পদার্থবিজ্ঞানী। তিনি যুক্তরাষ্ট্রের ওহাইও অঙ্গরাজ্যের অ্যালায়েন্স শহরে জন্মগ্রহণ করেন, এবং মিশিগান বিশ্ববিদ্যালয় থেকে উচ্চতর শিক্ষা গ্রহণ করেন। চল্লিশের দশকে তিনি যুক্তরাষ্ট্র নৌবাহিনীর রেডিওমিতি শাখার প্রধান হিসেবে দায়িত্ব পালন করেন। হাইড্রোজেনের পারমাণবিক বর্ণালির "হামফ্রিজ শ্রেণি" আবিষ্কারের জন্য তিনি বিখ্যাত।
জিনেট্টা মে রাউম ("Jeanetta Mae Raum") নামক এক মহিলার সাথে হামফ্রিজ বিবাহ বন্ধনে আবদ্ধ হন। এই দম্পতির ঘরে রিচার্ড নামে এক পুত্র এবং জিন, ক্যাথেরিন ও জেমি নামে তিন কন্যার জন্ম হয়।
কার্টিস হামফ্রিজ বর্ণালিবীক্ষণ কর্মসূচির সাথে জড়িত ছিলেন, যার পরিসর ছিল এনবিএস এবং যুক্তরাষ্ট্র নৌ অধ্যাদেশ গবেষণাগার, করোনা, ক্যালিফোর্নিয়া। তার আবিষ্কারের কারণে রেডিওমিতি এবং বর্ণালিআলোকমিতি’র ("spectrophotometry") কৌশলের উল্লেখযোগ্য অগ্রগতি ঘটেছিল। অবলোহিত বর্ণালির পারমাণবিক তরঙ্গদৈর্ঘ্যের মানদণ্ড প্রতিষ্ঠার কৃতিত্ব, করোনা গবেষণাগার কর্মসূচি’র বলে তিনি উল্লেখ করেন।
১৯৫৪ সালে, হামফ্রিজ "পারমাণবিক বর্ণালিবীক্ষণ বিষয়ক রিডবার্গ শতবার্ষিকী সম্মেলন" – এ অংশগ্রহণ করেন। এটি ছিল ঐ সময়ের সবচেয়ে বিশিষ্ট বর্ণালিবীক্ষণ–বিষয়ক ও পারমাণবিক পদার্থবিজ্ঞানীদের এক অনন্য সমাবেশ, যার মধ্যে স্বনামধন্য বিজ্ঞানী নিলস বোর–ও অন্তর্ভুক্ত ছিলেন।
১৯২৮ সালে, মিশিগানে থাকাকালে তিনি উইলিয়াম এফ মেগার্স এর সাথে যোগাযোগ করতেন।
(ক) তিনি বিজ্ঞানে অবদানের জন্য নৌবাহিনী পুরস্কার লাভ করেন।
(খ) তিনি ১৯৭৩ সালে "উইলিয়াম এফ মেগার্স বর্ণালিবীক্ষণ পুরস্কার"-এ ভূষিত হন।
(গ) ১৯৬৮ সালে প্রকাশিত “World Who's Who in Science” ("ওয়ার্ল্ড হু’জ হু ইন সায়েন্স") এর তালিকায় তার নাম অন্তর্ভুক্ত করা হয়েছিল।
হামফ্রিজ অগণিত বৈজ্ঞানিক গবেষণা নিবন্ধ এবং বইয়ের রচয়িতা, যার মধ্যে ১৯৭৩ সালে পারডু বিশ্ববিদ্যালয়, পশ্চিম লাফায়েত, ইন্ডিয়ানা তে থাকাকালে রচিত, "ফার্স্ট স্পেক্‌ট্রা অফ নিয়ন, আর্গন, অ্যান্ড জেনন ১৩৬ ইন দ্য ১.২–৪.০ µm রিজিয়ন"  অন্তর্ভুক্ত।
তার অন্যান্য কর্মের মধ্যে রয়েছে:
(ক) "The 29 and 30 electron-system spectra of arsenic and selenium" Curtis J Humphreys, ১৯২৮।
(খ) T.L. De Bruin, C.J.Humphreys, and W.F. Meggers, J. Res. NBS (U.S.) ১১, ৪০৯ (১৯৩৩)।
(গ) "Element Ne I" Meggers, W. F., and Humphreys, C. J. ১৯৩৩, J. Res. N. B. S. ১০, ৪২৭। [EA, 7724-18549, a UMT and RMTsource] C.J.Humphreys, J. Res. NBS (U.S.) ২২, ১৯ (১৯৩৯)। C.J.Humphreys, J. Opt. Soc. Am. ৪৩, ১০২৭ (১৯৫৩)।
(ঘ) "Humphreys Series" Humphreys, C.J., J. Research Natl. Bur. Standards ১৯৫৩, ৫০, ১।
(ঙ) "Interferometric measurement of wavelengths of infrared atomic emission lines in the extraphotographic region" Applied Optics, ১৯৬৩। Co-authored Rao, K. Narahari।
(চ) Curtis J. Humphreys; D.H. Rank, "Wavelength Standards in the Infrared", Academic Press, ১৯৬৬।
(ছ) Humphreys, C. J., & Paul, E. ১৯৭০, J. Opt. Soc. Am., ৬০, ১৩০২।
(জ) H.H. Li and C.J. Humphreys and J. Opt. Soc. Am. ৬৪ (১৯৭৪) ১০৭২।
(ঝ) C.J. Humphreys, Rep. Prog. Phys. ৪২ (১৯৭৯) ১২২।
সেন্ট্রাল লাইন (লন্ডন আন্ডারগ্রাউন্ড)

সেন্ট্রাল লাইন লন্ডন আন্ডারগ্রাউন্ড একটি রেলপথ, যা উত্তর লন্ডনের মধ্য দিয়ে উত্তর-পূর্বে এসেক্সের ইপিং থেকে পশ্চিম দিকে ইলিং ব্রডওয়ে ও পশ্চিম রুইস্লিপ পর্যন্ত বিস্তৃত হয়। টিউব মানচিত্রে লাল রঙযুক্ত এই রেলপথটি ৪৯ মাইল (৭৪ কিলোমিটার) দীর্ঘ পথে ৪৯ টি স্টেশন সরবরাহ করে। এটি বৃহত্তর লন্ডনের সীমানা অতিক্রমকারী আন্ডারগ্রাউন্ড নেটওয়ার্কের মাত্র দুটি লাইনের একটি, অন্যটি মেট্রোপলিটন লাইন। লন্ডনের অন্যতম গভীর-স্তরের রেলপথ সেন্ট্রাল লাইনের ট্রেনগুলি ব্রিটিশ মূল লাইনের ট্রেনের তুলনায় ছোট।
তৃতীয় গভীর-স্তরের নির্মিত ও পূর্ব-পশ্চিম অক্ষে মধ্য লন্ডন অতিক্রমকারী টিউব লাইনটি ১৯০০ সালে সেন্ট্রাল লন্ডন রেলওয়ে হিসাবে খোলা হয়। পরে এটি পশ্চিম শহরতলি ইলিংয়ে প্রসারিত করা হয়েছিল। দ্বিতীয় বিশ্বযুদ্ধের পরে রেলপথটি লন্ডনের সীমানা ও পূর্বের সীমানা পর্যন্ত স্টিম-হুলড বহিরাগত-শহরতলির পথ ধরে লাইনটি সম্প্রতি নির্মিত শহরতলিতে যথেষ্ট পরিমাণে প্রসারিত হয়। যুদ্ধে সময়ে নির্মাণকাজ বন্ধ হয়ে যাওয়ারর ফলে বিলম্ব হয়ে যায়া এবং অব্যবহৃত সুড়ঙ্গগুলি বিমান-আক্রমণে আশ্রয় কেন্দ্র ও কারখানা হিসাবে ব্যবহৃত হয়। তবে শহরতলির বৃদ্ধি প্রত্যাশার চেয়ে কম প্রমাণিত হয় এবং পরিকল্পিত প্রসারণগুলির একটি (ডেনহাম, বাকিংহ্যামশায়ারের কাছে) মেট্রোপলিটন গ্রিন বেল্টে অবস্থানের কারণে এবং অন্যটি (ওঙ্গারে) ১৯৯৪ সালে অবশেষে পৃষ্ঠপোষকতার অভাবের কারণে বন্ধ হয়; ইপিং এবং ওঙ্গারের মধ্যবর্তী বিভাগটি পরে ইপিং ওঙ্গার রেলওয়ের অংশ হয়ে যায়। ১৯৯০-এর দশকে একটি বড় সংস্কারের পরে সেন্ট্রাল লাইনটি বেশিরভাগ স্বয়ংক্রিয় ট্রেন পরিচালনার দ্বারা পরিচালিত হয়, যদিও সমস্ত ট্রেনে এখনও চালক থাকে। এর অনেকগুলি স্টেশন ঐতিহাসিক আগ্রহের বিষয়, শতাব্দীর অতিক্রমকারী পশ্চিম লন্ডনের সেন্ট লন্ডনের রেলওয়ে ভবন থেকে শুরু করে পশ্চিম রুইস্লিপ ও হেইনল্ট শাখায় যুদ্ধোত্তর আধুনিকতাবাদী নকশাগুলির পাশাপাশি স্ট্র্যাপফোর্ডের পূর্বে ভিক্টোরিয় যুগের ইস্টার্ন কোনটিএস রেলওয়ে ও ইস্টার্ন কোনটিএস রেলওয়ে ভবনগুলি, যখন ইপিং পর্যন্ত লাইনটি গ্রামীণ শাখার রেলপথ ছিল।
মোট যাত্রীদের ক্ষেত্রে সেন্ট্রাল লাইনটি আন্ডারগ্রাউন্ডে দ্বিতীয় ব্যস্ততম। লাইনটিতে ২০১৬/১৭ সালে ২৮০ মিলিয়নেরও বেশি যাত্রীর যাতায়াতের তথ্য নথিভুক্ত করা হয়। এটি বর্তমানে নেটওয়ার্কের দ্বিতীয় ঘন ঘন পরিষেবাটি পরিচালনাকারী, সকালের ব্যস্ত সময়ে পশ্চিম দিকে দের ঘণ্টা ধরে প্রতি ঘণ্টায় (টিপিএফ) ৩৪ টি ট্রেন পরিচালনা করে এবং ব্যস্ত সময়ের বাকী অংশে প্রতি ঘণ্টায় গড়ে ২৭ থেকে ৩০ টির ট্রেন চলাচল করে। এটি সেন্ট্রাল লাইনটিকে যুক্তরাজ্যের সবচেয়ে ব্যস্ততম এবং সবচেয়ে নিবিড়ভাবে ব্যবহৃত রেলপথে পরিণত করে: এটি পূর্ব-পশ্চিম অক্ষে কেন্দ্রীয় লন্ডনের মধ্য দিয়ে, অক্সফোর্ড স্ট্রিটের তলদেশ দিয়ে ও লন্ডন শহরের আর্থিক কেন্দ্রের নিচ দিয়ে দিয়ে চলমান একমাত্র টিউব লাইন। ২০২০ সালের শেষ দিকে বা ২০২১ সালের প্রথম দিকে ক্রসরেল তার মূল পরিচালনার বেশিরভাগ অংশ চালু করলে স্ট্রাটফোর্ড, লিভারপুল স্ট্রিট, টটেনহ্যাম কোর্ট রোড, বন্ড স্ট্রিট এবং ইলিং ব্রডওয়েতে সেন্ট্রাল লাইনের সাথে সংযোগ সরবরাহ করবে, যা এই অঞ্চলের উপচে পড়া ভিড় থেকে মুক্তিদেবে।
ট্রেনগুলি বর্তমানে সিএলআইপি (সেন্ট্রাল লাইন ইমপ্রুভমেন্ট প্রোগ্রাম) নামে পরিচিত একটি সংস্কার প্রোগ্রামের অধীনে চলছে। হুইলচেয়ার অঞ্চল ও সিসিটিভি এর সাথে ট্রেনে যাত্রীবাহী তথ্য প্রদর্শন করা হবে। অতিরিক্ত হিসাবে এটি মোটর, এলইডি আলো, দরজা এবং আসনগুলির সংস্কার অন্তর্ভুক্ত করবে।
রণপুর রাজ্য

রণপুর রাজ্য ছিলো ব্রিটিশ শাসিত ভারতে অবস্থিত একাধিক স্যালুট সম্মানবিহীন রাজ্যগুলির একটি দেশীয় রাজ্য, যা বর্তমানে ভারতের অন্তর্গত৷ উড়িষ্যা রাজ্যের নয়াগড় জেলাটি যে চারটি দেশীয় রাজ্য নিয়ে গঠিত হয়েছিল তার মধ্যে একটি ছিল এই রণপুর রাজ্য।
এই রাজ্যটির পশ্চিম দিকে ছিল নয়াগড় রাজ্য এবং অন্য তিন দিকে ছিল ব্রিটিশ ভারতের পুরী জেলা। রাজ্যটি সমুদ্র সৈকতের নিকটবর্তী হলেও সীমানায় কোনো তটরেখা ছিল না। এটির দক্ষিণ পশ্চিম দিকে ছিল ঘন অরণ্য যা প্রায় জনবিরল। উড়িষ্যায় অবস্থিত দেশীয় রাজ্যগুলির মধ্যে রণপুরের রাজপরিবার নিজেদেরকে সবচেয়ে প্রাচীন শাসকবর্গ বলে উল্লেখ করতেন। বর্তমান কালুপাড়া ঘাট রেলওয়ে স্টেশনের অবস্থিত রাজরণপুর ছিল এই রাজ্যের রাজধানী এবং রাজাবাস।
জনশ্রুতি অনুযায়ী রণপুর রাজ্য ছিল উড়িষ্যার অন্যতম প্রাচীন রাজ্যগুলির একটি। তবে এই রাজ্যটির পত্তন বিষয়ে জনসাধারণ ১৮০০ খ্রিস্টপূর্বাব্দকে সূচিত করে থাকেন। এই সময়ে বাসর বসুক নামে এক পশুশিকারী স্থানীয় এক দৈত্য রণাসুরকে বধ করেন এবং নিজেকে এই অঞ্চলের রাজা হিসেবে ঘোষিত করে। রাজ্য স্থাপন এরপর তিনি ওই দৈত্যের নাম অনুসারে এই রাজ্যটির নাম রাখেন রণাসুরপুরা, সময়ের সাথে সাথে তা সংক্ষিপ্ত হয়ে রণপুরে পরিণত হয়।
১৮০৩ খ্রিস্টাব্দে রাজ্যটি একটি ব্রিটিশ করদরাজ্যে পরিণত হয়। রাজা বেণুধর বজ্রধর নরেন্দ্র মহাপাত্র ১৮৭৭ খ্রিস্টাব্দে লিখিতভাবে দাবি করেন যে ৩৬০০ বছর পূর্বে রাজ্যটির প্রথম শাসক থেকে শুরু করে তার পরবর্তী ১০৯ প্রজন্ম নিরবচ্ছিন্নভাবে এই রাজ্যের রাজ সিংহাসনে আসীন ছিলেন। রাজ্যের শাসকরা ছিলেন রাজপুত, তবে তাদের উৎস জানা যায় নি। ওড়িশার অন্যান্য দেশীয় রাজ্যের বিপক্ষে এই রাজ্যটির শাসক নিজেদেরকে খোন্দ জনজাতির মিশ্রিত রক্তধারা বলতে নাকচ করেন। ১৯৪৮ খ্রিস্টাব্দের পয়লা জানুয়ারি তারিখে রণপুরের শেষ রাজা ভারতীয় অধিরাজ্যে যোগদানের সম্মতিপত্র স্বাক্ষর করেন। এটি স্বাধীন ভারতের উড়িষ্যা প্রদেশের সঙ্গে যুক্ত করা হয়।
রণপুর রাজ্যের শাসকরা রাজা উপাধিতে ভূষিত হতেন।
খাজরি

খাজরি () হলো উত্তর কাস্পিয়ান সাগরের একটি শীতল স্থানীয় বায়ুপ্রবাহ, যা সারা বছর আবশেরন উপদ্বীপ ব্যাপী, বিশেষ করে বাকুতে প্রবাহিত হয়। "খাজরি" হলো গ্যাল-উদ্ভূত শক্তিশালী বায়ুপ্রবাহ, যা এই অঞ্চলে প্রভাব বিস্তার করে। "খাজরি"র গতিবেগ কখনো কখনো পর্যন্ত হতে পারে। এটি বেশ কিছু অর্থনৈতিক খাত ক্ষতিগ্রস্ত করে। যদিও, গ্রীষ্মকালেও শীতল আবহাওয়া বজায় রাখতে এটি সহায়ক। "খাজরি" হলো গিলাবার বায়ুপ্রবাহের থেকে সম্পূর্ণ বিপরীতধর্মী, যা গ্রীষ্মকালে দক্ষিণ থেকে প্রবাহিত হওয়া উষ্ম বায়ু।
জর্জ অ্যান্ড্রু ওলা

জর্জ অ্যান্ড্রু ওলা (জন্মনাম: ওলা গিওর্গি,২২ মে ১৯২৭-৮ মার্চ ২০১৭) একজন হাঙ্গেরীয়-আমেরিকান রসায়নবিদ ছিলেন। সুপার-এসিড বা মহা-অম্লগুলোর কার্বোকেশন (যে আয়নে ধনাত্মক আধানযুক্ত কার্বন পরমাণু থাকে) উৎপাদন এবং বিক্রিয়ক ধর্ম নিয়ে তিনি গবেষণা করেন। কার্বোকেশন রসায়নে অবদানের স্বীকৃতিস্বরূপ ১৯৯৪ সালে তিনি রসায়নে নোবেল পুরস্কারে ভূষিত হন। ওলা আমেরিকান রসায়ন সমিতির সবচেয়ে সম্মানজনক প্রিস্টলি পদকে ভূষিত হন। এছাড়াও রাসায়নিক গবেষণায় কৃতিত্বের স্বাক্ষর রাখার স্বীকৃতিস্বরূপ তিনি ১৯৯৬ সালে এফ.এ.কটন মেডেল ফর এক্সিলেন্সে ভূষিত হন। 
ওলা ১৯২৭ সালের ২২ মে ইহুদি দম্পতি মাগদা (ক্রাসনাই) এবং গিউলা ওলার ঘরে জন্মগ্রহণ করেন। গিউলা ওলা পেশায় আইনজীবী ছিলেন। বুদাপেস্টের পিয়ারেস্তি জিমনেসিয়ামে অধ্যয়নের পর তিনি জৈব রসায়নবিদ গেজা জেম্পলেনের অধীনে বুদাপেস্ট কারিগরি বিশ্ববিদ্যালয়ে (বুদাপেস্ট অর্থনীতি ও প্রযুক্তি বিশ্ববিদ্যালয়) অধ্যয়ন শুরু করেন। সেখান থেকে তিনি রাসায়নিক প্রকৌশলে এমএস ও পিএইচডি ডিগ্রি অর্জন করেন। ১৯৪৯ সাল থেকে ১৯৫৪ সাল পর্যন্ত তিনি জৈব রসায়ন বিষয়ের অধ্যাপনা করেন। এছাড়াও তিনি হাঙ্গেরীয় বিজ্ঞান একাডেমির গবেষণা ইনস্টিটিউটের সহকারী পরিচালক ও জৈব রসায়ন বিভাগের প্রধান হিসেবে দায়িত্ব পালন করেন। 
১৯৫৬ সালের হাঙ্গেরীয় বিপ্লবের পরে ওলা এবং তার পরিবার কানাডায় চলে যান। ওন্টারিও প্রদেশের সার্নিয়া শহরের ডাউ কেমিকেল কোম্পানিতে তিনি যোগদান করেন। আরেকজন হাঙ্গেরীয় রসায়নবিদ স্টিফেন জে কুন তার সহকর্মী ছিলেন। আট বছর ডাউ কেমিকেলে চাকরি।করার সময় ওলা কার্বোকেশন নিয়ে গবেষণা শুরু করেন। ১৯৬৫ সালে তিনি মার্কিন যুক্তরাষ্ট্রের ওহাইও অঙ্গরাজ্যের কেস ওয়েস্টার্ন রিজার্ভ বিশ্ববিদ্যালয়ে যোগদান করেন। ১৯৬৫ থেকে ১৯৬৯ সাল পর্যন্ত তিনি রসায়ন বিভাগের সভাপতি হিসেবে দায়িত্ব পালন করেন। ১৯৬৭ থেকে ১৯৭৭ সাল পর্যন্ত ওলা সি.এফ.মেবেরি রাসায়নিক গবেষণা অধ্যাপক হিসেবে দায়িত্ব পালন করেন। ১৯৭১ সালে তিনি যুক্তরাষ্ট্রের নাগরিকত্ব লাভ করেন। ১৯৭৭ সালে ওলা সাউদার্ন ক্যালিফোর্নিয়া বিশ্ববিদ্যালয়ে শিক্ষকতা শুরু করেন।
সাউদার্ন ক্যালিফোর্নিয়া বিশ্ববিদ্যালয়ে তিনি লকার হাইড্রোকার্বন গবেষণা ইনস্টিটিউটের বিশেষায়িত অধ্যাপক ও পরিচালক হিসেবে দায়িত্ব পালন করেন। /১৯৮০ সালে ওলা ডোনাল্ড পি ও ক্যাথরিন বি লকার বিশেষায়িত অধ্যাপক পদে নিযুক্ত হন। ১৯৯৪ সালে কার্বোকেশন রসায়নে অবদানের স্বীকৃতিস্বরূপ তিনি নোবেল পুরস্কার লাভ করেন।
কানাডিয়ান রসায়নবিদ সল ভেইনস্টেইন ও ওলা পারডু বিশ্ববিদ্যালয়ের শিক্ষক হার্বার্ট সি ব্রাউনের সঙ্গে "অ-ধ্রুপদী" কার্বোকেশন প্রক্রিয়ার অস্তিত্ব নিয়ে জীবনভর সংগ্রামে লিপ্ত ছিলেন।
১৯৯৭ সাল থেকে ওলা পরিবার বিশেষ তহবিলের মাধ্যমে আর্থিক বৃত্তিদান করে আসছে। মেধাবী ও সম্ভাবনাময় রসায়নবিদরা এ বৃত্তি লাভ করেন। আমেরিকান রসায়নবিদ সমিতি বৃত্তিধারী শিক্ষার্থীদের নির্বাচিত করে।
পরবর্তী জীবনে ওলা হাইড্রোকার্বন ও মিথানল অর্থনীতি নিয়ে গবেষণা করেন। রবার্ট জুবিন, অ্যান করবিন এবং জেমস উসলের সাথে একত্রে তিনি নমনীয় জ্বালানি( Flexible fuel) প্রবর্তন সংক্রান্ত উদ্যোগ গ্রহণ করেন। ২০০৫ সালে তিনি নবায়নযোগ্য শক্তি ব্যবহার করে হাইড্রোজেন ও কার্বন ডাই অক্সাইডের সাহায্যে মিথানল উৎপাদনের আহবান জানিয়ে গবেষণা প্রবন্ধ রচনা করেন।
১৯৪৯ সালে ওলা জুডিথ অ্যাগনেস লেঙ্গিয়েলকে বিবাহ করেন। তাদের দুই সন্তানের মধ্যে প্রথমজন, জর্জ ১৯৫৪ সালে হাঙ্গেরিতে ও রোনাল্ড ১৯৫৯ সালে যুক্তরাষ্ট্রে জন্মগ্রহণ করে। ২০১৭ সালের ৮ মার্চ ওলা ক্যালিফোর্নিয়ার বেভারলি হিলসে মৃত্যুবরণ করেন। তার মৃত্যুর পর হাঙ্গেরীয় সরকার গভীর শোক প্রকাশ করে বলে-"হাঙ্গেরি একজন সত্যিকারের দেশপ্রেমিক ও বৈজ্ঞানিক প্রতিভাকে হারিয়েছে।"
ইয়েন্স ক্রেস্তিঅ্যান স্কউ

ইয়েন্স ক্রেস্তিঅ্যান স্কউ (, ; ৮ অক্টোবর ১৯১৮ – ২৮ মে ২০১৮) ছিলেন একজন নোবেল পুরস্কার জয়ী ডেনীয় প্রাণরসায়নবিদ।
স্কউ ডেনমার্কের লেমভিগে এক ধনী পরিবারে জন্মগ্রহণ করেন। তার বাবা ম্যাগনাস মার্টিনাস স্কউ ছিলেন কাঠ ও কয়লা ব্যবসায়ী। তিনি মারা যাওয়ার পরে স্কউয়ের মা আনে-মার্গ্রেথ স্কউ প্রতিষ্ঠানটির দায়িত্ব গ্রহণ করেন। ১৫ বছর বয়সে স্কউ জিল্যান্ডের হ্যাসলেভের একটি বোর্ডিং স্কুলে ভর্তি হন। তিনি ১৯৪৪ সালে কোপেনহেগেন বিশ্ববিদ্যালয় থেকে চিকিৎসা বিজ্ঞানে স্নাতক ডিগ্রি অর্জন করেন এবং ১৯৫৪ সালে তিনি ডক্টরেট ডিগ্রি লাভ করেন। ১৯৪৭ সালে তিনি অরহুস বিশ্ববিদ্যালয়ে যোগ দেন এবং ১৯৭৭ সালে তিনি জৈব-পদার্থবিজ্ঞানের অধ্যাপক নিযুক্ত হন। তিনি ১৯৮৮ সালে অরহুস বিশ্ববিদ্যালয় থেকে অবসর গ্রহণ করলেও শারীরবৃত্ত বিভাগে (বর্তমানে জীবঔষধী বিভাগের অংশ) অধ্যাপনা অব্যাহত রাখেন।
১৯৭৭ সালে তিনি সোডিয়াম-পটাশিয়াম এটিপিএইজ আবিষ্কারের জন্য পল বয়ার এবং জন ই. ওয়াকারের সাথে যৌথভাবে রসায়নে নোবেল পুরস্কার অর্জন করেন। তার মৃত্যুর সময় তিনি ছিলেন সর্বশেষ ডেনীয় নোবেল বিজয়ী এবং অরহুস বিশ্ববিদ্যালয়ের প্রথম নোবেল বিজয়ী।
বোয়িং ৭০৭

বোয়িং ৭০৭ বিমান একটি দীর্ঘ পরিসীমা সংকীর্ণ দেহের বিমান, যার প্রথম জেটলিনার বোয়িং বাণিজ্যিক বিমানগুলি দ্বারা উৎপাদিত। বোয়িং ৩৬৭-৮০ থেকে উন্নয়ন, প্রোটোটাইপ ১৯৫৪ সালে প্রথম উড়েছিল, প্রারম্ভিক ৭০৭-১২০ ১৯৫৭ সালের প্রথম ২০ ডিসেম্বর উড়েছিল। প্যান আমেরিকান ওয়ার্ল্ড এয়ারওয়েজ ১৯৫৮ সালের ২৬ অক্টোবর নিয়মিত ৭০৭ পরিষেবা শুরু করে এবং এটি ১৯৭৯ সাল পর্যন্ত নির্মিত হয়েছিল।
অমিত জাগেরনথ

অমিত শেল্ডন জাগেরনথ (; জন্ম: ১৬ নভেম্বর, ১৯৮৩) ত্রিনিদাদের কারাপিচাইমা এলাকায় জন্মগ্রহণকারী সাবেক ওয়েস্ট ইন্ডিয়ান আন্তর্জাতিক ক্রিকেটার। ওয়েস্ট ইন্ডিজ ক্রিকেট দলের অন্যতম সদস্য ছিলেন তিনি। ২০০০-এর দশকের শেষদিকে অত্যন্ত সংক্ষিপ্ত সময়ের জন্যে ওয়েস্ট ইন্ডিজের পক্ষে আন্তর্জাতিক ক্রিকেটে অংশগ্রহণ করেছেন।
ঘরোয়া প্রথম-শ্রেণীর ওয়েস্ট ইন্ডিয়ান ক্রিকেটে ত্রিনিদাদ ও টোবাগো দলের প্রতিনিধিত্ব করেন। দলে তিনি মূলতঃ ডানহাতি অফ ব্রেক বোলিং করতেন। এছাড়াও, বামহাতে নিচেরসারিতে ব্যাটিং করতেন অমিত জাগেরনথ।
মূলতঃ প্রথম-শ্রেণীর ক্রিকেট খেলায় অংশ নিতেন তিনি। মাত্র চারটি লিস্ট এ ক্রিকেট খেলায় অংশ নেন। একসময় ওয়েস্ট ইন্ডিজের ঘরোয়া প্রথম-শ্রেণীর ক্যারিব বিয়ার কাপ প্রতিযোগিতায় অন্যতম ধারাবাহিকভাবে উইকেট শিকারীর ভূমিকায় অবতীর্ণ হয়েছিলেন তিনি। ২০০২-০৩ মৌসুমে ত্রিনিদাদ ও টোবাগোর পক্ষে প্রথম-শ্রেণীর ক্রিকেটে অভিষেক ঘটে তার। এরপর থেকে ২২.০৮ গড়ে দেড়শত উইকেটের কাছাকাছি পান। এ ধরনের ধারাবাহিক ক্রীড়ানৈপুণ্যের স্বাক্ষর রাখা সত্ত্বেও বেশ কয়েক বছর ওয়েস্ট ইন্ডিজের দল নির্বাচকমণ্ডলীর নজরের বাইরে ছিলেন। তার পরিবর্তে চারজনের পেস বোলিং আক্রমণ ও খণ্ডকালীন স্পিনারদেরকেই তারা আগ্রহ প্রকাশ করতো।
২০০২-০৩ মৌসুম থেকে ২০১৪ সাল পর্যন্ত অমিত জাগেরনথের প্রথম-শ্রেণীর খেলোয়াড়ী জীবন চলমান ছিল। ২০০৬-০৭ মৌসুমের ক্যারিব বিয়ার সিরিজের সর্বোচ্চ উইকেট সংগ্রাহক ছিলেন তিনি। ২০০৭-০৮ মৌসুমে ৪০ উইকেট নিয়ে দ্বিতীয় সর্বোচ্চ উইকেট সংগ্রহকারী হন।
২০০৬ ও ২০০৭ সালে ইংল্যান্ডের সাসেক্সে লীগ ক্রিকেটে অংশ নেন। সাসেক্সের লুইস প্রাইয়োরি ক্রিকেট ক্লাবে খেলেছেন তিনি।
সমগ্র খেলোয়াড়ী জীবনে একটিমাত্র টেস্টে অংশগ্রহণ করেছেন অমিত জাগেরনথ। ২২ মে, ২০০৮ তারিখে কিংস্টনে সফরকারী অস্ট্রেলিয়া দলের বিপক্ষে টেস্ট ক্রিকেটে অভিষেক ঘটে তার। এটিই তার একমাত্র টেস্টে অংশগ্রহণ ছিল। এরপর আর তাকে কোন টেস্টে অংশগ্রহণ করতে দেখা যায়নি। তাকে কোন ওডিআইয়ে অংশগ্রহণ করার সুযোগ দেয়া হয়নি।
মার্চ, ২০০৮ সালে তাকে ওয়েস্ট ইন্ডিজ দলের সদস্যরূপে নিজ দেশে সফরকারী শ্রীলঙ্কা দলের বিপক্ষে টেস্ট খেলার জন্যে আমন্ত্রণ জানানো হয়। তবে, প্রথম টেস্টে তার পরিবর্তে বামহাতি অর্থোডক্স স্পিনার সুলেইমান বেনকে দলে রাখে। তবে, পরবর্তী সিরিজে তাকে প্রথম একাদশে রাখা হয়।
অবশেষে, ২২ মে, ২০০৮ তারিখে সাবিনা পার্কে সফরকারী অস্ট্রেলিয়া দলের বিপক্ষে তার টেস্ট অভিষেক পর্ব সম্পন্ন হয়। প্রথম দিনের দ্বিতীয় অধিবেশনে মাইকেল হাসিকে আউট করে প্রথম উইকেটের সন্ধান পান তিনি।
সৈয়দ আব্দুন নূর হোছেনী চিশতি

দীনহীন সৈয়দ আব্দুন নূর হোছেনী চিশতি যিনি দীনহীন নামে পরিচিত, তিনি ছিলেন একজন সূফী সাধক মরমী সঙ্গীত রচয়িতা ও পীর। সৈয়দ আব্দুন নূর হোছেনী চিশতি তার পিতা ও পীর সৈয়দ আব্দুর রহিম হোছেনী চিশতির অনুমতি নিয়ে দীনহীন ছদ্মনামে গান লিখতে শুরু করেন।
দীনহীন সৈয়দ আব্দুন নূর হোছেনী চিশতী ছিলেন ফাতেমী বংশীয় পুরুষ ও সৈয়দ নাসিরউদ্দিন সিপাহসালার বংশধর।
দীনহীন সৈয়দ আব্দুন নূর হোছেনী চিশতি ১২৬১ বঙ্গাব্দে সিলেট বিভাগের হবিগঞ্জ সদরের সুলতানশী হাবিলীতে জন্ম গ্রহণ করেন এবং ১৩২৫ বঙ্গাব্দের ৬ই পৌষ তিনি মৃত্যুবরণ করেন। প্রতি বছর ৬ই পৌষ সুলতানশী হাবিলীতে দীনহীন সৈয়দ আব্দুন নূর হোছেনী চিশতি (রহঃ) সাহেবের বাৎসরিক ওরস পালন করা হয়।
দীনহীন সৈয়দ আব্দুন নূর হোছেনী চিশতি (রহঃ) সাহেবের অসংখ্য জনপ্রিয় গান রয়েছে। যার মধ্যে আজ পাশা খেলব রে শ্যাম, তুমি থাকো বন্ধু হিয়ার ও মাঝারে, স্বপনের ফোয়ারা বন্ধুরে উল্লেখযোগ্য।
হবিগঞ্জ সাহিত্য পরিষদের পঞ্চবর্ষ পূর্তি স্মারক সংকলন সুপঞ্চমীর ৩০ পৃষ্ঠায় তরফদার মুহম্মদ ইসমাইল লিখেছেন “আজ পাশা খেলব রে শ্যাম গানটি দীনহীন ছদ্মনামে রচনা করেছেন সুলতানশীর পীরে কামেল সৈয়দ আব্দুন নূর হোছেনী চিশতি সাহেব এবং দীনহীন ভনিতায় তার প্রচুর জনপ্রিয় মরমী সঙ্গীত রয়েছে”। তাছাড়াও বাংলাদেশ টেলিভিশনে আজ পাশা খেলবরে শ্যাম গানটি প্রচার করার সময় দীনহীন সৈয়দ আব্দুন নূর হোছেনী চিশতি (রহঃ) এর নাম উল্লেখ করা হয়েছে। এছাড়াও দীনহীনের স্বপনের  ফোয়ারা বন্ধুরে গানটি লন্ডন থেকে ইংরেজি অনুবাদ করেন জেমস লয়েড উইলিয়ামস।
১৯৩৯ ওয়েস্ট ইন্ডিজ ক্রিকেট দলের ইংল্যান্ড সফর

১৯৩৯ সালে ওয়েস্ট ইন্ডিজ ক্রিকেট দল ইংল্যান্ড গমন করে। এ সফরে স্বাগতিক ইংল্যান্ডের বিপক্ষে তিন টেস্ট নিয়ে গড়া সিরিজ অনুষ্ঠিত হয়। ইংল্যান্ড ১-০ ব্যবধানে সিরিজ জয় করে। বাদ-বাকী দুই টেস্ট ড্রয়ে পরিণত হয়। সর্বমোট ২৫টি প্রথম-শ্রেণীর খেলা অনুষ্ঠিত হয়। তন্মধ্যে, সফরকারীরা আটটি জয় ও ছয়টিতে পরাজয়বরণ করে। অন্যগুলো ড্র হয়। কিন্তু, দ্বিতীয় বিশ্বযুদ্ধের কারণে আন্তর্জাতিক পরিস্থিতি ক্রমশঃ ঘোলাটে হতে থাকলে চূড়ান্ত টেস্ট শুরু হবার কয়েকদিন পর পরিত্যক্ত ঘোষিত হয়। শেষ ছয়টি খেলা ২৬ আগস্ট থেকে ১২ সেপ্টেম্বর পর্যন্ত অনুষ্ঠিত হবার কথা ছিল।
জানুয়ারি, ১৯৪৮ সালের পূর্ব-পর্যন্ত ওয়েস্ট ইন্ডিজ দল আর কোন টেস্ট ক্রিকেট খেলায় অংশগ্রহণ করতে পারেনি। এ পর্যায়ে ইংল্যান্ড দল চার-টেস্ট খেলার উদ্দেশ্যে ক্যারিবীয় দ্বীপপুঞ্জে পদার্পণ করে। অন্যদিকে আগস্ট, ১৯৩৯ সালের পর ইংল্যান্ড দল আর কোন টেস্টে অংশ নেয়নি। ১৯৪৬ সালে তারা ভারত গমন করে।
১৯৪০ সালের উইজডেন সংস্করণে বার্বাডোসের লিয়ারি কনস্ট্যান্টাইনকে বর্ষসেরা ক্রিকেটার হিসেবে ঘোষণা করে। ইংরেজ ক্রিকেটার বিল এডরিচ, ওয়াল্টার কিটন, ব্রায়ান সেলার্স ও ডগ রাইটকে এ তালিকায় অন্তর্ভুক্ত করা হয়।
জন কিডনি দলের ব্যবস্থাপকের দায়িত্বে ছিলেন। ১৯০৯ থেকে ১৯৩২ সালের মধ্যে বার্বাডোসের পক্ষে তিনি ১১টি প্রথম-শ্রেণীর খেলায় অংশ নেন। এছাড়াও, ১৯৩৩ সালে ওয়েস্ট ইন্ডিজ দলকে নিয়ে ইংল্যান্ড গমন করেছিলেন।
দলের ১৬জন খেলোয়াড়ের মধ্যে ম্যানি মার্টিনডেল, আইভান ব্যারো ও জর্জ হ্যাডলি ১৯৩৩ সালের পূর্বেকার ইংল্যান্ড সফরে যুক্ত ছিলেন। ১৯২৩ ও ১৯২৮ সালে ইংল্যান্ড সফরকারী লিয়ারি কনস্ট্যান্টাইন ও রল্ফ গ্রান্ট পরবর্তীতে দলে যোগ দিয়ে কয়েকটি খেলায় অংশ নেন। তন্মধ্যে, কনস্ট্যান্টাইন ১৯২৮ সালের ইংল্যান্ড সফরে ওয়েস্ট ইন্ডিজের ক্রিকেটের ইতিহাসের প্রথম টেস্টে অংশ নিয়েছিলেন। ডেরেক সিলি ওয়েস্ট ইন্ডিজের সর্বকনিষ্ঠ টেস্ট ক্রিকেটার হিসেবে ১৯২৯-৩০ মৌসুমে সফরকারী ইংরেজ দলের বিপক্ষে প্রথমদিকে টেস্ট ক্রিকেটে অংশ নিয়েছিলেন। রল্ফ গ্রান্ট ও লেসলি হিল্টন ১৯৩৪-৩৫ মৌসুমে সফরকারী ইংরেজ দলের বিপক্ষে তাদের টেস্ট অভিষেক পর্ব সম্পন্ন করেছিলেন।
দলের অপর নয়জন খেলোয়াড়ের আটজন এ সফরে অভিষেক ঘটান। তারা হলেন - জন ক্যামেরন, বার্টি ক্লার্ক, জেরি গোমেজ, টাইরেল জনসন, স্টলমেয়ার ভ্রাতৃদ্বয়, কেন উইকস ও ফফি উইলিয়ামস। কেবলমাত্র এ সফরে পিটার বেইলি ক্যাপধারী হতে পারেননি ও আর টেস্ট খেলায় অংশ নেননি। এরজন্যে যুদ্ধই প্রধান কারণ ছিল।
তিনটি টেস্টের প্রত্যেকটিই তিনদিনব্যাপী ছিল।
২০২০–২১ পাকিস্তান ক্রিকেট দলের নিউজিল্যান্ড সফর

পাকিস্তান ক্রিকেট দল দুইটি টেস্ট ক্রিকেট এবং তিনটি টুয়েন্টি২০ আন্তর্জাতিক খেলার জন্য নিউজিল্যান্ড সফর করে, যা ডিসেম্বর ২০২০ থেকে জানুয়ারি ২০২১-এ অনুষ্ঠিত হয়।
হেসিয়ড

হেসিয়ড একজন প্রাচীন গ্রিক কবি। ধারণা করা হয় তিনি হোমারের সমকালীন কবি এবং খ্রিষ্টপূর্ব ৭৫০ থেকে ৬৫০ অব্দের মধ্যে সক্রিয় ছিলেন। প্রাচীন সাহিত্যিকগণ হেসিয়ড ও হোমারকে গ্রিক ধর্মীয় রীতিনীতি প্রতিষ্ঠার ক্ষেত্রে প্রভাব বিস্তারকারী বলে গণ্য করেন। আধুনিক পণ্ডিতবৃন্দ তাকে গ্রিক পুরাণ, কৃষিকাজের কৌশল, আদি অর্থনৈতিক ভাবধারা, প্রাচীন গ্রিক জ্যোতির্বিজ্ঞান ও প্রাচীন সময়রক্ষণের প্রধান উৎস হিসেবে উল্লেখ করেন। তার উল্লেখযোগ্য বইগুলো হল "থিওগোনি", "ওয়ার্কস অ্যান্ড ডেজ" এবং "শিল্ড অব হেরাক্লিস"।
হেসিয়ডের জীবনের সময়কাল নিয়ে পণ্ডিতদের মধ্যে বিতর্ক রয়েছে। হেসিয়ড তার সৃষ্টিকর্মে তার পাঠকদের জন্য তার জীবনের অল্প বর্ণনা দিয়েছেন। "ওয়ার্ক অ্যান্ড ডেজ"-এ এবং "থিওগোনি"র কয়েকটি পাতায় তিনটি সুনির্দিষ্ট তথ্যসূত্র রয়েছে যা পণ্ডিতদের অনুমানকে সমর্থন করে। প্রথম কবিতায় বলা হয় তার পিতা এওলিসের সাইম (এশিয়া মাইনরের উপকূলে, লেজবোস দ্বীপের কিছুটা দক্ষিণে) থেকে সাগর পাড়ি দিয়ে বোওটিয়ার থেসপিয়ের এসক্রা নামে একটি ছোট গ্রামে বসতি স্থাপন করেন। "ওয়ার্ক অ্যান্ড ডেজ"-এ বর্ণিত রয়েছে এটি "একটি অভিশপ্ত স্থান, শীতকালে নিষ্ঠুর, গ্রীষ্মকালে কষ্টদায়ক, এবং কখনোই আনন্দদায়ক নয়।"
প্রাচীন ভাষ্যকাররা "থিওগোনি", "ওয়ার্কস অ্যান্ড ডেজ" এবং "শিল্ড অব হেরাক্লিস" নামে তিনটি সাহিত্যকর্মকে হেসিয়ডের রচনা বলে উল্লেখ করেছেন। হেসিয়ডের অন্যান্য সাহিত্যকর্মের কেবল খণ্ডাংশ পাওয়া গেছে। যে রচনা ও খণ্ডাংশগুলো এখনো পাওয়া যায় সেগুলো রীতিসম্মত মাত্রা ও মহাকাব্যের ভাষায় রচিত।
"থিওগোনি"-কে হেসিয়ডের প্রথম সৃষ্টিকর্ম বলে গণ্য করা হয়। এই কবিতা ও "ওয়ার্কস অ্যান্ড ডেজ" কবিতার বিষয়বস্তুর পার্থক্য সত্ত্বেও কয়েকজন ব্যতিক্রম ব্যতীত অনেক পণ্ডিত মনে করে এই দুটি একই ব্যক্তির কাজ।
"ওয়ার্কস অ্যান্ড ডেজ" আট শতাধিক ছত্রবিশিষ্ট কবিতা। এটি দুটি সাধারণ সত্য নিয়ে আবর্তিত। প্রথমটি হল কর্মই হল মানুষের সার্বজনীন ভাগ্য, যে কাজ করবে সেই ভাগ্য অর্জন করবে।
এটি সুমেরীয়, হিব্রু, ব্যাবিলিনীয়, ও মিশরীয় সাহিত্যের প্রতিষ্ঠিত নীতিমূলক কবিতার রীতি দ্বারা প্রভাবিত হতে পারে বলে ধারণা করা হয়।
২০২০–২১ ইংল্যান্ড ক্রিকেট দলের শ্রীলঙ্কা সফর

ইংল্যান্ড ক্রিকেট দল দুইটি টেস্ট ক্রিকেট খেলার জন্য শ্রীলঙ্কা সফর করে, যা জানুয়ারি ২০২১-এ অনুষ্ঠিত হয়। মূলত, সফরটি ২০২০ সালের মার্চে অনুষ্ঠিত হওয়ার কথা ছিল, তবে সিরিজের কারণে স্থগিত করা হয়েছিল ২০১৯–২০ করোনাভাইরাসের বৈশ্বিক মহামারি।
পাউল জে. ক্যোর্তজঁ

পাউল জে ক্যোর্তজঁ (৩ ডিসেম্বর ১৯৩৩-) একজন ডাচ নোবেল পুরস্কার বিজয়ী বায়ুমণ্ডলীয় রসায়নবিদ। জলবায়ু পরিবর্তন গবেষণার জন্য তিনি সুপরিচিত। মানবসৃষ্ট কর্মকাণ্ডের ফলে পৃথিবীতে যখন ভয়াবহ ধ্বংসযজ্ঞ সংঘটিত হবে, সে সময়টিকে " অ্যান্থ্রোপোসিন" যুগ নামে পরিচিত করে তোলার পেছনে তার উল্লেখযোগ্য ভূমিকা রয়েছে।
পাউলের শৈশবের সূচনা দ্বিতীয় বিশ্বযুদ্ধের কিছু পূর্বেই সংঘটিত হয়। ১৯৪০ সালের সেপ্টেম্বরে জার্মানি নেদারল্যান্ডকে আক্রমণ করে। সে বছর তিনি প্রাথমিক বিদ্যালয়ে প্রথম শ্রেণিতে ভর্তি হন। নানা প্রকার বিলম্ব ও ঘনঘন বিদ্যালয় পরিবর্তনের কারণে পাউলকে একটি অস্থিতিশীল শিক্ষাজীবন অতিবাহিত করতে হয়। এই অস্থিতিশীলতার মধ্যেই তিনি প্রাথমিক বিদ্যালয় হতে স্নাতক ডিগ্রি লাভ করে ১৯৪৬ সালে উচ্চবিদ্যালয়ে (হোগেরে বার্জেনস্কুল) ভর্তি হন। সেখানে পড়াকালীন পাউল মাতৃভাষার পাশাপাশি ফ্রেঞ্চ, জার্মান ও ইংরেজি ভাষায় দক্ষ হয়ে ওঠেন। ভাষাশিক্ষার পাশাপাশি প্রাকৃতিক বিজ্ঞান বিষয়েও তিনি সম্যক জ্ঞানার্জন করেন। ১৯৫১ সালে তিনি উচ্চবিদ্যালয় হতে স্নাতক হন। অতঃপর তিনি মধ্য কারিগরি বিদ্যালয়ে ভর্তি হয়ে পুরকৌশল বিষয়ে লেখাপড়া করেন। তবে এরই মাঝে তাকে ২১ মাস বাধ্যতামূলকভাবে নেদারল্যান্ডের সেনাবাহিনীতে কাজ করতে হয়।
ক্যোর্তজঁ বায়ুমণ্ডলীয় রসায়ন নিয়ে গবেষণা করে জীবনের উল্লেখযোগ্য সময় অতিবাহিত করেছেন। তিনি ওজোনস্তর ক্ষয় নিয়ে আলোচনার জন্য সুপরিচিত। ১৯৭০ সালে তিনি বলেন, মাটিস্থ ব্যাকটেরিয়া হতে উৎপন্ন স্থিতিশীল ও দীর্ঘস্থায়ী গ্যাস নাইট্রাস অক্সাইড (NO) বায়ুমণ্ডলের স্ট্রাটোস্ফিয়ারে নাইট্রিক অক্সাইডের (NO) পরিমাণ প্রভাবান্বিত করে। ক্যোর্তজঁ দেখান, নাইট্রাস অক্সাইড এতটাই দীর্ঘস্থায়ী, যে এটি বায়ুমণ্ডলীয় স্তরের অনেক উপরে ওঠতে পারে এবং একসময় নাইট্রিক অক্সাইডে রূপান্তরিত হয়ে যায়। তিনি বলেন, রাসায়নিক সারের মাত্রাতিরিক্ত ব্যবহার প্রকৃতিতে নাইট্রাস অক্সাইডের পরিমাণ বাড়িয়ে দিচ্ছে। এর ফলে স্ট্রাটোস্ফিয়ারে নাইট্রাস অক্সাইডের রূপান্তর নাইট্রিক অক্সাইডের হারও বেড়ে চলেছে। এছাড়াও তিনি ও হ্যারল্ড জনস্টন আলাদাভাবে প্রমাণ করেন যে, শব্দের গতির চেয়ে দ্রুতগামী যান (যেমন- বোয়িং ২৭০৭) নাইট্রিক অক্সাইড নিঃসরণ করে। তাই এ সকল বায়ুযান স্ট্রাটোমণ্ডল দিয়ে যাওয়ার সময় ওজোন স্তরে ফুটো সৃষ্টি করে। তবে সম্প্রতি গবেষকরা বলেছেন, বায়ুযানের নাইট্রিক অক্সাইড নিঃসরণের হার "তেমন চিন্তার কিছু নয়। "
ক্যোর্তজেঁর স্বীয় ভাষ্যমতে, তার প্রধান আগ্রহের বিষয় "ট্রপোমণ্ডলীয় ও স্ট্রাটোমণ্ডলীয় রসায়ন এবং জীব ভূূরাসায়নিক চক্র ও জলবায়ু পরিবর্তনে তাদের ভূমিকা।" ১৯৮০ সাল থেকে তিনি জার্মানির মেইঞ্জ শহরে অবস্থিত মাক্স প্লাংক রসায়ন ইনস্টিটিউটের বায়ুমণ্ডলীয় রসায়ন বিভাগ, ক্যালিফোর্নিয়া বিশ্ববিদ্যালয়ের সান ডিয়েগো শাখার স্ক্রিপস সমুদ্রবিজ্ঞান ইনস্টিটিউট ও সিউল জাতীয় বিশ্ববিদ্যালয়ে কাজ করেছেন। এছাড়াও দীর্ঘকাল ধরে তিনি জর্জিয়া প্রযুক্তি ইনস্টিটিউটের সংখ্যাতিরিক্ত অধ্যাপক হিসেবে কাজ করেছেন। তিনি সুইডেনের স্টকহোম বিশ্ববিদ্যালয়েও আবহাওয়াবিদ্যার অধ্যাপক হিসেবে কর্মরত ছিলেন। 
তিনিসহ ৭০ জন নোবেল বিজয়ী লুইজিয়ানা বিধানসভা কর্তৃক পাসকৃত বিতর্কিত বিজ্ঞান শিক্ষা আইন বাতিলের আহবান জানান। ২০০৩ সালে পাউলসহ ২২ জন নোবেল বিজয়ী মানবতাবাদী সনদে স্বাক্ষর করেন।
১৯৫৬ সালে ক্যোর্তজঁ তারতু সোইনিনেনের সাথে দেখা করেন। ১৯৫৮ সালের ফেব্রুয়ারিতে তারা বিবাহবন্ধনে আবদ্ধ হন। সে বছরের ডিসেম্বরে তাদের ইলোনা নামে এক কন্যাসন্তান জন্ম নেয়। ১৯৬৪ সালে সিলভিয়া নামে তাদের আরেক কন্যাসন্তান জন্ম নেয়।
রিচার্ড আডলফ জিগমন্ডি

রিচার্ড অ্যাডলফ জিগমন্ডি (১ এপ্রিল ১৮৬৫ - ২৩ সেপ্টেম্বর ১৯২৯) ছিলেন একজন অস্ট্রীয়-হাঙ্গেরীয় রসায়নবিদ। তিনি কলয়েডের গবেষণার জন্য পরিচিত ছিলেন, যার জন্য তিনি ১৯২৫ সালে রসায়নে নোবেল পুরস্কার লাভ করেন।
জিগমন্ডি অস্ট্রিয়ার ভিয়েনায় হাঙ্গেরীয় পিতামাতার পরিবারে জন্মগ্রহণ করেন। জিগমন্ডি পরিবারের সদস্যরা লুথেরান ছিলেন রিচার্ড ১৮৮০ সালে তার পিতার প্রাথমিক মৃত্যুর পর তার মায়ের কাছে লালিত পালিত হন এবং ব্যাপক পরিসরে শিক্ষা লাভ করেন। তিনি তার ভাইবোনদের সঙ্গে আরোহণ এবং পর্বতারোহণ উপভোগ করেন। তার বড় ভাই, অটো (একজন দন্ত চিকিৎসক) এবং এমিল (একজন চিকিৎসক) সুপরিচিত পর্বতারোহী ছিলেন; তার ছোট ভাই কার্ল জিগমন্ডি ভিয়েনার একজন উল্লেখযোগ্য গণিতবিদ হয়ে ছিলেন। উচ্চ বিদ্যালয়ে রিচার্ড প্রাকৃতিক বিজ্ঞান, বিশেষ করে রসায়ন এবং পদার্থবিজ্ঞান এর প্রতি আগ্রহী উঠেন।
তিনি ভিয়েনা মেডিকেল ফ্যাকাল্টি বিশ্ববিদ্যালয়ে তার একাডেমিক কর্মজীবন শুরু করেন, কিন্তু শীঘ্রই ভিয়েনার কারিগরি বিশ্ববিদ্যালয়, এবং পরে মিউনিখ বিশ্ববিদ্যালয়ে, উইলহেল্ম ফন মিলার (১৮৪৮-১৮৯৯) এর অধীনে রসায়ন অধ্যয়ন করতে শুরু করেন। মিউনিখে তিনি ইনডেন এর উপর গবেষণা পরিচালনা করেন এবং ১৮৮৯ সালে পিএইচডি ডিগ্রি লাভ করেন। 
জিগমন্ডি বার্লিন বিশ্ববিদ্যালয়ে আগস্ট কুন্ডের পদার্থবিজ্ঞান বিভাগ যোগদানের জন্য জৈব রসায়ন বিভাগ ত্যাগ করেন, এবং ১৮৯৩ সালে গ্রাজ বিশ্ববিদ্যালয়ে তিনি তার হ্যাবিলিটেশন সম্পন্ন করেন। কাঁচ এবং এর রঙ সম্পর্কে তার জ্ঞানের কারণে, ১৮৯৭ সালে স্কট গ্লাস ফ্যাক্টরি তাকে একটি চাকরির প্রস্তাব দেয় যা তিনি গ্রহণ করেন। তিনি জেনার মিলচগ্লাস আবিষ্কার করেন এবং লাল রুবি গ্লাস নিযে কিছু গবেষণা পরিচালনা করেন। 
জেসিগমন্ডি ১৯০০ সালে স্কট গ্লাস কোম্পানি ত্যাগ করেন, কিন্তু তার গবেষণা পরিচালনার জন্য প্রভাষক হিসেবে জেনাতে থেকে যান। গোটিঙ্গেন বিশ্ববিদ্যালয়ে তিনি অজৈব রসায়নের অধ্যাপক হিসেবে তার পেশাগত জীবনের বাকি সময় অতিবাহিত করেন। ১৯২৫ সালে জিগমন্ডি কলয়েড এবং আল্ট্রামাইক্রোস্কোপের মত পদ্ধতির উপর তার কাজের জন্য রসায়নে নোবেল পুরস্কার লাভ করেন।
জিগমন্ডি জৈব রসায়নে তার পিএইচডি সমাপ্ত করার আগে, তিনি রৌপ্য লবণ এবং দ্রবীভূত রৌপ্য কণা এর উপর গবেষণা প্রকাশ করেন।
গ্রাজে থাকাকালীন সময়ে, জিগমন্ডি তার সবচেয়ে উল্লেখযোগ্য গবেষণা কাজ সম্পন্ন করেন যা ছিল কলয়েডের রসায়নের উপর। ক্র্যানবেরি বা রুবি গ্লাসের লাল রঙ এর সঠিক পদ্ধতি নির্ণয় তারই কলয়েড গবেষণার ফলাফল। পরবর্তী বছরগুলোতে তিনি গোল্ড হাইড্রোসল এর উপর কাজ করেন এবং প্রোটিন সমাধান চিহ্নিত করতে সেগুলি ব্যবহার করেন। জেনাতে থাকাকালীন সময়ে তিনি হেনরি সিডেনটোফ এর সঙ্গে একটি আল্ট্রামাইক্রোস্কোপ তৈরি করেন। তিনি গোটিঙ্গেনে চলে যাওয়ার পর, ১৯১২ সালে ইমার্সন আল্ট্রামাইক্রোস্কোপ চালু করেন।
১৯০৩ সালে জিগমন্ডি লরা লুইস মুলারকে বিয়ে করেন, যার সাথে তার দুই কন্যা ছিল।কন্যাদের নাম যথাক্রমে অ্যানেমারি এবং কাতে। তিনি ১৯২৯ সালে অবসর গ্রহণের কয়েক বছর পর
জার্মানির গোটিঙ্গেনে মারা যান।
তিনি স্থপতি ফ্রিগিস শুলেকের চাচাতো ভাই ছিলেন, যার মা ছিলেন অগুসতা জিগমন্ডি। তিনি বেহালাবাদক ডেনেস জিগমন্ডি এর সাথে তার আত্মীয়গতভাবে সম্পর্কিত।
লুৎফর রহমান ফারুক

লুৎফর রহমান ফারুক ভূঁইয়া বাংলাদেশের ফরিদপুর জেলার রাজনীতিবিদ যিনি তৎকালীন ফরিদপুর-৫ আসনের সংসদ সদস্য ছিলেন।
লুৎফর রহমান ফারুক ফরিদপুর জেলার ভাঙ্গা উপজেলায় জন্মগ্রহণ করেন।
লুৎফর রহমান ফারুক ১৯৮৬ সালের তৃতীয় জাতীয় সংসদ নির্বাচনে বাংলাদেশ আওয়ামী লীগের প্রার্থী হিসেবে তৎকালীন ফরিদপুর-৫ আসন থেকে সংসদ সদস্য নির্বাচিত হন। তিনি ভাঙ্গা উপজেলার চেয়ারম্যান ছিলেন। তিনি মৃত্যুবরণ করেছেন।
হাইড্রোজেন ফ্লোরাইড

হাইড্রোজেন ফ্লোরাইড একটি রাসায়নিক যৌগ যার রাসায়নিক সংকেত হ'ল HF। এই বর্ণহীন গ্যাস বা তরল হ'ল ফ্লোরিন এর প্রধান শিল্প উৎস। এর জলীয় দ্রবণ হাইড্রোফ্লোরিক অ্যাসিড নামে পরিচিত। ফার্মাসিউটিক্যালস এবং পলিমার সহ অনেকগুলি গুরুত্বপূর্ণ যৌগ তৈরির ক্ষেত্রে এটি একটি গুরুত্বপূর্ণ ইন্ধন। যেমন পলিটেট্রাফ্লুরোইথিলিন (টেফলন)। হাইড্রোজেন ফ্লোরাইড পেট্রোকেমিক্যাল শিল্প সুপারঅ্যাসিড এর উপাদান হিসাবে ব্যাপকভাবে ব্যবহৃত হয়। হাইড্রোজেন ফ্লোরাইডের ঘরের তাপমাত্রার স্ফুটন হয় যা অন্যান্য হাইড্রোজেন হ্যালাইড এর চেয়ে অনেক বেশি উচ্চ।
হাইড্রোজেন ফ্লোরাইড একটি অত্যন্ত বিপজ্জনক গ্যাস। আর্দ্রতার সংস্পর্শে এটি ক্ষয়কারী এবং অনুপ্রবেশকারী হাইড্রোফ্লোরিক অ্যাসিড তৈরি করে। এর গ্যাস তারারন্ধ্র এর দ্রুত ধ্বংস করে অন্ধত্ব সৃষ্টি করতে পারে।
১৭৭১ সালে কার্ল উইলহেলম শেহিলি জলীয় দ্রবণ প্রস্তুত করে প্রচুর পরিমাণে হাইড্রোফ্লোরিক অ্যাসিড উৎপাদন করেছিলেন। যদিও এর আগে থেকেই হাইড্রোফ্লোরিক অ্যাসিড কাঁচ শিল্প এ জানা ছিল। ফরাসি রসায়নবিদ এডমন্ড ফ্র্যামি কে (১৮১৪-১৮৯৪) অ্যানহাইড্রাস হাইড্রোজেন ফ্লোরাইড (এইচএফ) আবিষ্কার করার জন্য কৃতিত্ব দেওয়া হয়। তিনি একে পেয়েছিলেন ফ্লোরিন বিচ্ছিন্ন করার চেষ্টা করার সময়ে।
দ্বিপরমাণুক অণু HF (এইচএফ) তুলনামূলকভাবে শক্তিশালী আন্তঃআণু হাইড্রোজেন বন্ধন গঠন করে। কঠিন এইচএফ এর এইচএফ অণুগুলির আঁকাবাঁকা শৃঙ্খল থাকে। এইচএফ অণুগুলি ৯৫ pm এর একটি সংক্ষিপ্ত H–F বন্ধন সহ নিকটবর্তী ১৫৫ pm আন্তঃআণবিক H–F দূরত্ব দ্বারা প্রতিবেশী অণুগুলির সাথে সংযুক্ত থাকে। এছাড়াও তরল এইচএফ এ এইচএফ অণু শৃঙ্খল বর্তমান এবং শৃঙ্খলগুলি ছোট হয়। সেগুলি গড়ে মাত্র পাঁচ বা ছয়টি অণু নিয়ে গঠিত।
হাইড্রোজেন ফ্লোরাইড ২০ °C অবধি ফোটে না। অপর দিকে ভারী হাইড্রোজেন হ্যালাইডগুলি −৮৫ °C (−১২০ °F) এবং −৩৫ °C (−৩০ °F) এর মধ্যে ফোটে। এইচএফ অণুগুলির মধ্যের এই হাইড্রোজেন বন্ধন তরলে উচ্চ সান্দ্রতা পদান করে এবং গ্যাসে প্রত্যাশিত চাপের চেয়ে কম হয়।
এইচএফ জলের সাথে মিশ্রণযোগ্য (যে কোনও অনুপাতে দ্রবীভূত হয়)। অপর দিকে অন্যান্য হাইড্রোজেন হ্যালাইডগুলির জলে দ্রাব্যতা সীমাবদ্ধ হয়। হাইড্রোজেন ফ্লোরাইড −৪০ °C (−৪০ °F) এম.পি.তে একটি মনোহাইড্রেট HFHO গঠন করে যা খাঁটি এইচএফের গলনাঙ্কের থেকে ৪৪ °C (৭৯ °F) বেশি।
এইচএফ এর জলীয় দ্রবণকে বলা হয় হাইড্রোফ্লোরিক অ্যাসিড। যখন লঘু করা হয় তখন হাইড্রোজেন-বন্ধন যুক্ত আয়ন জোড় [HO·F] গঠনের কারণে অন্যান্য হাইড্রোহ্যালিক অ্যাসিডের মতো না হয়ে হাইড্রোফ্লোরিক অ্যাসিড একটি দুর্বল অ্যাসিডের মতো আচরণ করে। অবশ্য ঘন দ্রবণে শক্তিশালী অ্যাসিড পাওয়া যায়। কারণ আয়ন জোড়ের পরিবর্তে বাইফ্লোরাইড অ্যানায়নগুলি তখন প্রাধান্য পায়। তরল অ্যানহাইড্রাস এইচএফ এ স্ব-আয়নায়ণ দেখা দেয়:
যা একটি অত্যন্ত অম্লীয় তরল গঠন করে ()।
এইচএফ লুইস অ্যাসিড এর সাথে ক্রিয়া করে সুপারঅ্যাসিড প্রদান করে। একটি হামমেট অ্যাসিডিটির ফাংশন ("H") of −21 অ্যান্টিমনি পেন্টাফ্লোরাইড (SbF) এর সাথে তৈরি করে ফ্লুরোঅ্যান্টিমোনিক অ্যাসিড। 
খনিজ বিশুদ্ধ ফ্লোরাইট এর সাথে সালফিউরিক অ্যাসিড এর বিক্রিয়া দ্বারা হাইড্রোজেন ফ্লোরাইড উৎপাদিত হয়:
উৎপাদিত এইচএফের প্রায় ২০% সার উৎপাদনের উপজাত হিসাবে প্রস্তুত করে হেক্সাফ্লুরোসিলিসিক অ্যাসিড। এই অ্যাসিডের তাপমাত্রা হ্রাস করে এবং হাইড্রোলাইসিস দ্বারা নির্গত হয় এইচএফ: